title: Deċiżjoni tal-Kummissjoni (UE) 2015/667 tal-4 ta' Frar 2015 dwar Għajnuna mill-Istat SA.14551 (2013/C) implimentata minn Franza li tirriżulta mill-bidla fil-kundizzjonijiet għal għajnuna mogħtija lill-nolleġġaturi għal żmien skont l-iskema ta' taxxa fuq it-tunnellaġġ (notifikata bid-dokument numru C(2015) 434) (Test b'rilevanza għaż-ŻEE)

text:
               29.4.2015

               MT

               Il-Ġurnal Uffiċjali tal-Unjoni Ewropea

               L 110/15

         DEĊIŻJONI TAL-KUMMISSJONI (UE) 2015/667
   tal-4 ta' Frar 2015
   dwar Għajnuna mill-Istat SA.14551 (2013/C) implimentata minn Franza li tirriżulta mill-bidla fil-kundizzjonijiet għal għajnuna mogħtija lill-nolleġġaturi għal żmien skont l-iskema ta' taxxa fuq it-tunnellaġġ

         (notifikata bid-dokument numru C(2015) 434)

   (It-test bil-Franċiż biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikulari l-ewwel subparagrafu tal-Artikolu 108(2) tiegħu,
   Wara li kkunsidrat il-Ftehim dwar iż-Żona Ekonomika Ewropea, u b'mod partikulari l-Artikolu 62(1)(a) tiegħu,
   Wara li sejħet lill-partijiet interessati biex jissottomettu l-kummenti tagħhom skont dawk l-artikoli (1), u wara li kkunsidrat il-kummenti tagħhom,
   Filwaqt:
   1.   PROĊEDURA

               (1)

               Permezz ta' ittra datata s-6 ta' Novembru 2013, il-Kummissjoni infurmat lil Franza dwar id-deċiżjoni tagħha li tniedi l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (TFUE) dwar l-għajnuna mogħtija lil nolleġġaturi għal żmien skont l-iskema ta' taxxa fuq it-tunnellaġġ. Id-deċiżjoni tal-Kummissjoni li tniedi l-proċedura (id-“deċiżjoni ta' ftuħ”) kienet ippubblikata fil-Ġurnal Uffiċjali tal-Unjoni Ewropea
                   (2). Il-Kummissjoni sejħet lill-partijiet interessati biex jissottomettu l-kummenti tagħhom dwar l-għajnuna inkwistjoni.

               (2)

               L-awtoritajiet Franċiżi bagħtu l-kummenti tagħhom u t-tweġibiet tagħhom għall-mistoqsijiet impoġġija fid-deċiżjoni ta' ftuħ permezz ta' ittri datati t-28 ta' April, l-14 ta' Mejju u t-28 ta' Novembru 2014. Fl-20 ta' Ottubru 2014 saret laqgħa fi Brussell mal-awtoritajiet Franċiżi.

               (3)

               Il-partijiet terzi (Armateurs de France u l-Assoċjazzjoni tas-Sidien ta' Bastimenti tal-Komunità Ewropea, ECSA) issottomettew kummenti fil-limitu tal-iskadenzi previsti fid-deċiżjoni tal-ftuħ. Permezz ta' ittra datata l-20 ta' Marzu 2014, il-Kummissjoni bagħtet dawn il-kummenti lill-awtoritajiet Franċiżi. Permezz ta' ittra datata t-28 ta' April 2014, Franza ħadet nota tal-kummenti tal-partijiet terzi.

         2.   FATTI

               (4)

               L-iskema Franċiża ta' taxxa fuq it-tunnellaġġ, hekk kif awtorizzata mill-Kummissjoni fl-2003 abbażi tal-linji gwida tal-1997 tal-Komunità dwar għajnuna mill-Istat għat-trasport marittimu (il-“Linji Gwida tal-1997”) (3), ma mponietx xi kundizzjoni ġenerali li tirrelata mal-bandiera ta' bastimenti fil-flotta mħaddma mis-sidien tagħhom li jibbenefikaw mill-iskema.

               (5)

               Madankollu, taħt l-iskema l-eliġibbiltà għal attivitajiet ta' bastimenti nolleġġati għal żmien (4) kienet soġġetta għal limitazzjoni speċifika fir-rigward tal-perċentwal ta' tunnellaġġ nett tal-flotta li hija magħmula minn bastimenti bi bnadar mhux tal-Komunità. Skont il-premessa 35 tad-Deċiżjoni tal-Kummissjoni C(2003) 1476fin tat-13 ta' Mejju 2003 li tawtorizza l-iskema Franċiża ta' taxxa fuq it-tunnellaġġ (5), l-attivitajiet ta' bastimenti nolleġġati għal żmien li ma jtajrux bandiera ta' Stat Membru tal-Unjoni Ewropea kienu eliġibbli biss għal 75 % tat-tunnellaġġ nett tal-flotta mħaddma mill-kumpanija. Barra minn hekk, il-premessa 36 ta' dik id-Deċiżjoni stabbiliet li l-limitu ma japplikax għal bastimenti li jtajru l-bandiera ta' Membru Stat fejn il-ġestjoni strateġika u kummerċjali tagħhom kienet meħtieġa tiġi eżegwita mit-territorju tal-Istat Membru.

               (6)

               Skont l-adozzjoni tal-linji gwida tal-Komunità tal-2004 dwar għajnuna mill-Istat lil trasport marittimu (il-“Linji Gwida tal-2004”) (6), mill-Att tal-Finanzi (Emenda) għall-2005 (Liġi Nru 2005-1720 tat-30 ta' Diċembru 2005), Franza introduċiet regola ġenerali dwar il-bandiera mtajra u abolixxiet ir-regola speċifika li kienet tapplika għall-bastimenti nolleġġati għal żmien.

               (7)

               Id-direzzjoni ġenerali tal-miżura hija deskritta kif ġej fl-istruzzjoni amministrattiva 4-H-3-08, ippubblikata fil-Bulletin officiel des impôts (BOI) Nru 41 tal-11 ta' April 2008:
               “L-Artikolu 47 tal-Att tal-Finanzi (Emenda) għall-2005 (Liġi Nru 2005-1720 tat-30 ta' Diċembru 2005) ġab l-iskema volontarja ta' taxxa fuq it-tunnellaġġ stabbilita fl-Artikolu 209-0 B tal-Kodiċi Ġenerali tat-Taxxa (code général des impôts) f'konformità mal-linji gwida ġodda tal-Komunità dwar għajnuna mill-Istat għal trasport marittimu ppublikati fil-Ġurnal Uffiċjali tal-Unjoni Ewropea fis-17 ta' Jannar 2004.
               Eliġibbiltà skont l-iskema hija kondizzjonali bħalissa fuq il-kumpaniji tat-tbaħħir li għażlu li jidħlu fl-iskema b'impenn li jżommu jew iżidu s-sehem tal-flotta tagħhom li ttajjar bandiera ta' Membru Stat tal-Komunità Ewropea tul il-perjodu ta' applikazzjoni tal-iskema …”

               (8)

               Fir-rigward tal-eliġibbiltà ta' bastimenti nolleġġati għal żmien, istruzzjoni amministrattiva 4-H-3-08 tistipula li:
               “… il-kundizzjoni fl-aħħar paragrafu tal-Artikolu 209-0 B(I) [tal-Kodiċi Ġenerali tat-Taxxa] li teskludi mill-eliġibbiltà skont l-iskema lill-bastimenti nolleġġati għal żmien li jtajru bandiera ta' Stat li mhuwiex membru tal-Komunità Ewropea jekk ikunu jikkostitwixxu iktar minn 75 % tat-tunnellaġġ nett tal-flotta kkonċernata hija mħassra.” (7)

               “Bastimenti merkantili nolleġġati għal żmien li jtajru bandiera ta' Stat li mhuwiex membru tal-Komunità Ewropea huma għaldaqstant eliġibbli għall-iskema ta' taxxa fuq it-tunnellaġġ, anki jekk jikkostitwixxu iktar minn 75 % tat-tunnellaġġ nett tal-flotta mħaddma mill-kumpanija.
               Fi kliem ieħor, bastimenti nolleġġati għal żmien eliġibbli li jtajru l-bandiera ta' Stat li mhuwiex membru tal-Komunità Ewropea jikkwalifikaw għall-iskema ta' taxxa fuq it-tunnellaġġ mingħajr restrizzjoni, ġaladarba l-impenn stabbilit hawn fuq jkun rispettat …”
                (8)

         3.   RAĠUNIJIET GĦAT-TNEDIJA TA' PROĊEDURA FORMALI TA' INVESTIGAZZJONI

               (9)

               Fid-deċiżjoni ta' ftuħ, il-Kummissjoni ddubitat jekk il-bidla fl-iskema ta' taxxa fuq it-tunnellaġġ introdotta fl-2005 kinitx kompatibbli mas-suq intern.

               (10)

               Il-Kummissjoni kkunsidrat li t-tneħħija tal-limitu fuq l-eliġibbiltà ta' attivitajiet imwettqa minn bastimenti nolleġġati għal żmien li ma jtajrux bandiera ta' Stat Membru kienet miżura li introduċiet għajnuna ġdida, peress li ma kinitx konformi mad-Deċiżjoni C(2003) 1476fin li tawtorizza l-iskema Franċiża ta' taxxa fuq it-tunnellaġġ u Franza ma kinitx innotifikat lill-Kummissjoni.

               (11)

               Il-Kummissjoni waslet għall-fehma li l-kontinwazzjoni tal-applikazzjoni tal-limitu fuq l-eliġibbiltà ta' attivitajiet imwettqa minn bastimenti nolleġġati għal żmien li ma jtajrux bandiera ta' Stat Membru kienet iġġustifikata f'termini tal-kisba tal-objettivi tal-Linji Gwida tal-Komunità tal-1997 u l-2004.

         4.   KUMMENTI U IMPENJI MINN FRANZA

               (12)

               L-ewwel nett, l-awtoritajiet Franċiżi kkonfermaw li kif inhu mpoġġi l-kliem tal-Artikolu 209-0 B tal-Kodiċi Ġenerali tat-Taxxa li jirriżulta mill-Artikolu 19 tal-Att ta' Finanzi (Emenda) għall-2002 (Liġi Nru 2002-1576 tat-30 ta' Diċembru 2002) jagħmel l-applikazzjoni tal-iskema ta' taxxa fuq it-tunnellaġġ kundizzjonali mal-għola limitu ta' eliġibbiltà ta' 75 % tat-tunnellaġġ nett tal-flotta mħaddma mill-kumpanija għall-bastimenti nolleġġati għal żmien li ma jtajrux bandiera ta' Membru Stat tal-Komunità Ewropea (9). Dan is-sehem kien approvat mill-Kummissjoni fil-premessa 35 tad-Deċiżjoni C(2003) 1476fin (10).

               (13)

               L-informazzjoni dettaljata miġbura mid-Direttorat Franċiż għal-Liġi tat-Taxxa tikkonferma li l-perċentwal ta' bastiment nolleġġati għal żmien b'bandiera mhux tal-Komunità mqabbel mat-tunnellaġġ totali mħaddem mill-kumpanija huwa rispettat minn kull kumpanija u għal kull sena minn meta l-kumpanija għażlet li tidħol fl-iskema. Il-kumpaniji msemmija fit-tabelli sommarji mibgħuta lill-Kummissjoni jirrappreżentaw mhux biss il-kumpaniji membri tal-assoċjazzjoni Armateurs de France li għażlu li jidħlu fl-iskema ta' taxxa fuq it-tunnellaġġ (11), iżda wkoll il-bastimenti tal-kumpaniji tat-tbaħħir li jħaddmu servizzi pubbliċi ta' traġitt (12). Il-15 % li jifdal huma ta' kumpaniji li għażlu ma jidħlux fl-iskema ta' taxxa fuq it-tunnellaġġ u li mhumiex membri ta' xi grupp ta' sidien tal-bastimenti (prinċiparjament SNCM u CMN). L-informazzjoni pprovduta turi li, mill-introduzzjoni tat-taxxa fuq it-tunnellaġġ fl-2003 sal-2014, l-ebda benefiċjarju ma eċċeda l-limitu inkwistjoni. L-ogħla sehem irreġistrat riċentement kien ta' 41 %, li huwa taħt il-limitu sew awtorizzat fl-2003.

               (14)

               Is-sehem ta' ebda mill-kumpaniji inkwistjoni ma qabeż il-limitu ta' 75 % tul is-sena koperta mill-konferma għad-dħul fl-iskema ta' taxxa fuq it-tunnellaġġ.

               (15)

               Barra minn hekk, il-benefiċjarji kollha bħalissa jħaddmu mill-inqas 25 % tat-tunnellaġġ nett taħt il-bandiera ta' Stat Membru tal-Unjoni jew ta' Stat li huwa parti għall-Ftehim ŻEE (minn hawn 'il quddiem: “Bandiera Ewropea”). Peress li l-benefiċjarji tal-iskema huma obbligati li jżommu jew iżidu s-sehem tal-flotta tagħhom li ttajjar bandiera Ewropea, mhuwiex permess għal iktar minn 75 % tat-tunnellaġġ nett tal-flotta tagħhom li jkun magħmul minn bastimenti nolleġġati għal żmien li ma jtajrux bandiera Ewropea. Għaldaqstant, huma dejjem se jkollhom jirrispettaw il-kundizzjoni tad-Deċiżjoni C(2003) 1476fin.

               (16)

               Madankollu, fil-komunikazzjonijiet tagħhom mal-Kummissjoni, l-awtoritajiet Franċiżi għarfu li l-leġiżlazzjoni Franċiża kif inhi ma tistabbilixxi ebda obbligi legali li jiżguraw li l-kumpaniji benefiċjarji li jħaddmu bastimenti nolleġġati għal żmien dejjem se jikkontribwixxu biżżejjed għall-objettivi tal-Linji Gwida tal-2004. B'mod partikulari, għal parteċipanti ġodda, mhemm ebda obbligi speċjali għall-flotta, f'termini kemm ta' bandiera kif ukoll tal-attivitajiet minimi ta' tbaħħir tagħhom.

               (17)

               Biex jirrimedjaw din is-sitwazzjoni, l-awtoritajiet Franċiżi kkomettew irwieħhom li, b'effett mis-sena fiskali 2015 (13), l-għażla ta' dħul fl-iskema ta' taxxa fuq it-tunnellaġġ tapplika biss b'kundizzjoni li l-kumpanija tħaddem mill-inqas 25 % tat-tunnellaġġ nett tal-flotta tagħha b'bandiera Ewropea, u li tidħol għall-impenn li żżomm jew iżżid dan is-sehem tul l-għaxar snin li l-għażla tibqa' valida. Fil-każ ta' grupp fiskali integrat, dan l-impenn jiġi vvalutat b'referenza għat-tunnellaġġ nett totali tal-kumpaniji kollha fil-grupp fiskali.

         5.   KUMMENTI MINN PARTIJIET TERZI

   5.1.   Kummenti minn Armateurs de France

               (18)

               Armateurs de France (AdF) hija l-assoċjazzjoni ta' kummerċ li tirrapreżenta kumpaniji tat-tbaħħir u ta' servizz marittimu.

               (19)

               AdF tiġbed l-attenzjoni li s-sistema oriġinali Franċiża notifikata minn Franza kienet approvata mill-Kummissjoni fl-2003 abbażi tal-Linji Gwida tal-1997.

               (20)

               L-iskema Franċiża tal-2003 tipprovdi li l-attivitajiet involuti fihom bastimenti nolleġġati għal żmien li jtajru l-bandiera ta' pajjiż terz kienu eliġibbli biss għal 75 % tat-tunnellaġġ nett tal-flotta. Fi kliem ieħor, kien hemm qbil li l-perċentwal ta' bastimenti nolleġġati għal żmien b'bandiera mhux tal-Komunità ma għandhomx jaqbżu s-75 % tat-tunnellaġġ totali mħaddem mill-kumpanija.

               (21)

               Fl-2004, wara li Franza nnotifikat l-iskema, il-Linji Gwida tal-1997 kienu mibdula u kkjarifikati. Il-Linji Gwida tal-2004 għandhom objettivi simili, partikularment “li jħeġġeġ ir-reġistrazzjoni jew ir-reġistrazzjoni mill-ġdid tal-bnadar mal-Istati Membri” u “li jinżamm u jitjieb l-għarfien marittimu u li jiġi protett u promoss l-impjieg għal baħħara Ewropej”.

               (22)

               Huwa b'dan l-għan li tikkonforma mal-linji gwida l-ġodda li Franza ddeċidiet li tissostitwixxi l-kriterju ġdid għal-limitu ta' 75 %. Il-kriterju ġdid, li jikkonsisti fil-“manteniment … jew iż-żieda tal-livell tal-flotta tagħhom li ttajjar bandiera ta' Membru Stat”, offra garanzija ikbar f'termini ta' manteniment u promozzjoni tal-impjiegi fil-Komunità mil-limitazzjoni applikabbli fuq bastimenti nolleġġati għal żmien b'bandiera mhux tal-Komunità.

               (23)

               Peress li r-regoli Franċiżi sempliċiment jirrepetu l-kliem tal-Linji Gwida tal-2004, ma kien hemm għalhekk ebda suspett ta' inkompatibbiltà. Għaldaqstant, dan iqajjem il-prinċipji ta' ċertezza tad-dritt u aspettattiva leġittima.

               (24)

               Peress li l-investigazzjoni formali għadha għaddejja, il-membri ta' Armateurs de France iċċekkjaw jekk il-limitu ta' 75 % kienx rispettat mill-bidu nett u tul il-perjodu mill-2003.

               (25)

               Dan il-kontroll irrevela li l-perċentwal, sena wara sena u kumpanija ma' kumpanija, ta' bastimenti nolleġġati għal żmien b'bandiera mhux tal-Komunità mqabbel mat-tunnellaġġ totali mħaddem ma jaqbiżx is-sehem inizjali ta' 75 % awtorizzat fl-2003, minkejja l-bidla fir-regoli Franċiżi. L-obbligazzjoni li tinżamm jew tiżdied il-flotta bi bnadar tal-Komunità fil-prattika wasslet għall-istess riżultat bħall-kriterju ta' qabel u għalhekk tista' titqies virtuża biżżejjed fiha nnifisha.

               (26)

               Il-kriterji Franċiżi kif jeżistu llum, partikularment dak ta' “manteniment jew … iż-żieda tal-livell tal-flotta tagħhom li ttajjar bandiera ta' Membru Stat”, huma kompletament konformi mal-objettivi stabbiliti fil-Linji Gwida tal-2004.

         5.2.   Kummenti mill-Assoċjazzjoni tas-Sidien ta' Bastimenti tal-Komunità Ewropea (ECSA)

               (27)

               L-ewwel, l-ECSA temfasizza li n-nolleġġ għal żmien huwa wieħed mill-mekkaniżmi l-iktar importanti għad-dispożizzjoni tal-kumpaniji ta' tbaħħir. Il-ġestjoni kummerċjali u operazzjonali tal-bastiment huwa assenjat lin-nolleġġatur għal perjodu miftiehem ta' żmien, filwaqt li s-sjieda u l-ġestjoni li jifdal tal-bastiment tibqa' f'idejn sid il-bastiment. Dan jipprovdi lil kumpaniji tat-tbaħħir bi grad ta' flessibbiltà biex jakkomodaw il-bżonnijiet tal-klijenti tagħhom bl-aħjar mod u b'hekk biex jiżguraw posthom globalment. Il-flessibbiltà maħluqa bin-nolleġġ ippermetta lil kumpaniji tat-tbaħħir Ewropej biex jiksbu sehem mis-suq pjuttost b'pass mgħaġġel.

               (28)

               L-iktar fattur importanti fis-settur tat-tbaħħir huwa l-impjieg direttament fuq l-art assoċjat mal-ġestjoni kummerċjali u operazzjoni ta' bastimenti, u indirettament, li jinżammu u jinġibdu kumpaniji ta' tbaħħir. Tul dawn l-aħħar deċennji, sidien ta' bastimenti Ewropej għandhom rekord ippruvat ta' ħiliet ġestjonali u operazzjonali eċċellenti. Impjieg u kompetenzi ta' livell għoli kienu għalhekk żviluppati u miżmuma f'kumpaniji Ewropej permezz tat-tunnellaġġ nolleġġat, irrispettivament mill-bandiera.

               (29)

               L-ECSA hija tal-fehma li l-bidliet li Franza għamlet għar-reġim tagħha ta' taxxa fuq it-tunnellaġġ fl-2005 laħqu l-objettivi tal-Linji Gwida tal-2004. L-insistenza fuq l-introduzzjoni formali mill-ġdid tar-restrizzjoni fuq bastimenti nolleġġati għal żmien b'bandiera mhux tal-UE ċċaħħad kumpaniji tat-tbaħħir Ewropej mill-flessibbiltà meħtieġa biex jilqgħu l-bżonnijiet tal-klijenti tagħhom adegwatament u bl-aħjar mod u jiżguraw posthom fis-suq globali.

               (30)

               Madankollu, kieku l-Kummissjoni kellha tinsisti li l-kumpaniji tat-tbaħħir jkunu sidien u operaturi ta' ċertu perċentwal ta' bastimenti merkantili sabiex jikkwalifikaw għat-taxxa fuq it-tunnellaġġ, l-ECSA temmen li l-Kummissjoni missha tippermetti li jħaddmu t-tunnellaġġ nolleġġat sa 10 dwt (14) għal kull dwt li għandhom jew tunnellaġġ nolleġġat bla ekwipaġġ skont l-iskemi ta' taxxa fuq it-tunnellaġġ. L-applikazzjoni tal-proporzjoni t'hawn fuq ma tridx tkun soġġetta għal kriterji bħar-reġistru tal-Komunità.

               (31)

               B'konklużjoni, il-linji gwida tal-Komunità għandhom jibqgħu qafas flessibbli. Għandhom jippermettu lil Stati Membri jaddottaw miżuri xierqa fl-appoġġ tal-flotta tagħhom skont il-ħtiġijiet speċifiċi tagħhom, ġaladarba l-kontribuzzjoni għall-objettivi tal-Linji Gwida hija żgurata. L-ECSA temmen li l-kumpaniji tat-tbaħħir Ewropej li jħaddmu bastimenti abbażi ta' nolleġġ jilħqu dawn l-objettivi sew, sew jekk il-bastimenti jtajru bandiera ta' Stat Membru u sew jekk le.

         6.   KUMMENTI MINN FRANZA DWAR IL-KUMMENTI MINN PARTIJIET INTERESSATI

               (32)

               Permezz ta' ittra datata t-28 ta' April 2014, Franza ħadet nota tal-kummenti tal-partijiet terzi.

         7.   VALUTAZZJONI TAL-MIŻURI

   7.1.   Eżistenza ta' għajnuna skont it-tifsira tal-Artikolu 107(1) TFUE

               (33)

               Deċiżjoni C(2003) 1476fin tqis l-iskema ta' taxxa fuq it-tunnellaġġ bħala skema ta' għajnuna.

               (34)

               Ir-raġunijiet li wasslu l-Kummissjoni biex tikkonkludi li l-iskema ta' taxxa fuq it-tunnellaġġ tikkostitwixxi għajnuna mill-istat skont it-tifsira ta' Artikolu 107(1) TFUE għadhom validi. Partikularment, l-iskema ta' taxxa fuq it-tunnellaġġ hija skema volontarja li tidderoga mir-regoli applikabbli dwar il-kalkoli ta' taxxa korporattiva billi tagħti lil ċerti kumpaniji — kumpaniji tat-tbaħħir — il-vantaġġ ekonomiku marbut ma' bażi mnaqqsa ta' taxxa, li bħala regola jirriżulta f'tassazzjoni iktar baxxa tad-dħul tagħhom. Kumpaniji tat-tbaħħir iwettqu l-attivitajiet tagħhom fi swieq soġġetti għal kompetizzjoni internazzjonali tremenda, għaldaqstant il-vantaġġi marbuta ma' taxxa fuq it-tunnellaġġ x'aktarx iwasslu għal distorsjonijiet tal-kompetizzjoni u jaffettwaw in-negozju bejn l-Istati li huma parti mill-Ftehim ŻEE.

               (35)

               It-tneħħija tal-limitazzjoni li tikkonċerna l-eliġibbiltà tal-attivitajiet imwettqa fuq bastimenti nolleġġati għal żmien u b'bandiera mhux tal-UE hija miżura li tintroduċi għajnuna ġdida implimentata mingħajr notifika lill-Kummissjoni minn qabel, li tmur kuntrarju għall-Artikolu 108(3) TFUE. Hija għajnuna ġdida minħabba li ma tikkonformax mad-Deċiżjoni C(2003) 1476fin li tawtorizza l-iskema Franċiża ta' taxxa fuq it-tunnellaġġ u Franza ma nnotifikathiex lill-Kummissjoni. Għall-kuntrarju tal-affermazzjonijiet tal-AdF (15), it-tneħħija ta' din il-limitazzjoni ma tistax titqies bħala miżura xierqa li temenda l-iskema Franċiża ta' taxxa fuq it-tunnellaġġ biex tikkonforma mal-Linji Gwida tal-2004 (16), minħabba li t-tneħħija mhijiex kompatibbli mal-objettivi tal-Linji Gwida tal-2004, kif spjegat fis-sezzjoni 7.2 ta' din id-Deċiżjoni. Għaldaqstant, it-tneħħija tal-limitazzjoni li tirrigwarda l-eliġibbiltà ta' attivitajiet imwettqa f'bastimenti nolleġġati għal żmien b'bandiera mhux tal-UE ma tistax tkun parti mill-għajnuna eżistenti skont it-tifsira tal-punt 13 tal-Linji Gwida tal-2004 (17).

         7.2.   Kompatibbiltà mas-suq intern skont Artiklu 107(3) TFUE

               (36)

               Il-kundizzjonijiet għall-applikazzjoni tal-Artikolu 107(3)(c) TFUE fil-qasam tat-trasport marittimu ġew ikkjarifikati fil-Linji Gwida tal-2004. Il-kompatibbiltà tal-miżura li hija s-suġġett ta' din id-Deċiżjoni trid tkun għaldaqstant ivvalutata abbażi tal-Linji Gwida tal-2004.

               (37)

               Il-Linji Gwida tal-2004, bħal-Linji Gwida tal-1997, ma jippermettux għal restrizzjoni espliċita fuq l-inklużjoni ta' bastimenti nolleġġati fl-iskemi ta' taxxa fuq it-tunnellaġġ. Minkejja dan, f'deċiżjonijiet preċedenti (18), il-Kummissjoni xorta kkunsidrat li nolleġġaturi li jikkwalifikaw għall-iskema ta' taxxa fuq it-tunnellaġġ iridu jikkontribwixxu għall-objettiv ta' reġistrazzjoni tal-bnadar mal-Istati Membri jew għall-objettiv li jinżamm u jitjieb l-għarfien marittimu permezz tal-ġestjoni nawtika ta' ċertu perċentwal tal-flotta tagħhom. Ebda kumpanija ma tista' tibbenifika mill-iskema ta' taxxa fuq it-tunnellaġġ mingħajr ma tikkontribwixxi għall-objettivi prinċipali tal-Linji Gwida tal-2004.

               (38)

               Fid-dawl ta' informazzjoni statistika pprovduta mill-awtoritajiet Franċiżi, il-Kummissjoni tinnota li, minkejja l-fatt li l-limitazzjonijiet applikabbli għal bastimenti nolleġġati għal żmien kienu mneħħija fl-2005, il-benefiċjarji tal-iskema Franċiża tat-taxxa fuq it-tunnellaġġ ikkontribwixxew biżżejjed lill-objettivi imsemmija hawn fuq minħabba li l-perċentwal ta' bastimenti nolleġġati għal żmien b'bandiera mhux tal-Komunità ma jaqbiżx il-41 % tat-tunnellaġġ totali mħaddem mill-kumpanija benefiċjarji. Dar-riżultat inkiseb jew b'rata għolja ta' bastimenti bi bnadar tal-UE/ŻEE, jew bil-ġestjoni nawtika ta' ċertu perċentwal tal-flotta (jew taħlita tat-tnejn).

               (39)

               Barra minn hekk, il-Kummissjoni tinnota li, skont l-awtoritajiet Franċiżi, il-benefiċjarji attwali jħaddmu għallinqas 25 % tat-tunnellaġġ nett tal-flotta tagħhom taħt bandiera Ewropea. Il-Kummissjoni tinnota wkoll li l-prestazzjoni tajba tas-setturi tat-tbaħħir Franċiż f'termini tal-użu ta' bnadar Ewropej huwa kkonfermat ukoll minn studji esterni, pereżempju l-istudju ppubblikat mill-Oxford Economics fl-2014, The economic value of the EU shipping industry (Il-valur ekonomiku tal-industrija tat-tbaħħir tal-UE). Skont dan l-istudju, il-perċentwal ta' tunnellaġġ taħt il-bandiera Franċiża huwa ħafna għola minn 25 % tat-tunnellaġġ imħaddem (19).Peress li l-benefiċjarji tal-iskema huma obbligati li jżommu jew iżidu l-livell tal-flotta tagħhom li ttajjar bandiera Ewropea, mhuwiex possibbli għal iktar minn 75 % tat-tunnellaġġ nett tal-flotta tagħhom li jkun magħmul minn bastimenti nolleġġati għal żmien li ma jtajrux bandiera Ewropea.

               (40)

               Madankollu, il-Kummissjoni trid tiġbed l-attenzjoni li l-leġiżlazzjoni Franċiża kif inhi ma tistabbilixxi ebda obbligi legali li jiżguraw li l-kumpaniji benefiċjarji li jħaddmu bastimenti nolleġġati għal żmien dejjem se jikkontribwixxu biżżejjed għall-objettivi tal-Linji Gwida tal-2004. B'mod partikulari, mhemmx ebda obbligi speċifiċi fil-flotta għal parteċipanti ġodda, f'termini jew tal-bandiera jew tal-ġestjoni nawtika minima tagħhom stess.

               (41)

               Abbażi ta' dan, il-Kummissjoni tikkonkludi li l-leġiżlazzjoni Franċiża kif inhi ma fihiex il-garanziji neċessarji u għaldaqstant ma tistax titqies kompatibbli mal-Linji Gwida tal-2004.

               (42)

               F'dal-kuntest, il-Kummissjoni tinnota li l-impenn ta' Franza li tirrimedja s-sitwazzjoni permezz tal-introduzzjoni bħala kundizzjoni għall-kumpanija li tkun tħaddem perċentwal minimu ta' bastimenti taħt bandiera Ewropea biex tkun tista' tagħżel li tidħol fl-iskema ta' taxxa b'rata fissa Dal-perċentwal se jiġi stabbilit għal 25 % tat-tunnellaġġ nett tal-flotta mis-sena fiskali 2015 u trid tiġi rispettata tul l-għaxar snin koperti mill-għażla għat-taxxa fuq it-tunnellaġġ.

               (43)

               Din il-kundizzjoni hija stretta daqs il-kundizzjoni stabbilita fid-deċiżjoni inizjali C(2003) 1476 li tawtorizza l-iskema Franċiża ta' taxxa fuq it-tunnellaġġ. Peress li l-objettivi tal-Linji Gwida tal-2004, b'mod partikulari l-ħtieġa li l-benefiċjarji jikkontribwixxu għall-objettiv ta' reġistrazzjoni tal-bnadar mal-Istati Membri jew għall-objettiv li jinżamm u jitjieb l-għarfien marittimu permezz tal-ġestjoni nawtika ta' ċertu perċentwal tal-flotta tagħhom, il-Kummissjoni tqis li l-impenn ta' Franza huwa biżżejjed. Permezz ta' dan l-impenn, parteċipanti ġodda għall-iskema ta' taxxa fuq it-tunnellaġġ jikkontribwixxu wkoll għall-objettiv ta' reġistrazzjoni tal-bnadar mal-Istati Membri.

         7.3.   Konklużjoni

               (44)

               Il-Kummissjoni jirriżultalha li fl-2005, bi ksur tal-Artikolu 108(3) TFUE, Franza b'mod mhux legali implimentat l-emenda għal-leġiżlazzjoni dwar it-taxxa fuq it-tunnellaġġ fir-rigward ta' bastimenti nolleġġati għal żmien.

               (45)

               Din l-emenda mhijiex kompatibbli mat-TFUE peress li ma tiżgurax li l-parteċipanti ġodda għall-iskema ta' taxxa fuq it-tunnellaġġ jikkontribwixxu biżżejjed għall-objettivi tal-Linji Gwida tal-2004 minħabba li ma għandhom ebda obbligu legali f'termini ta' reġistrazzjoni tal-bnadar tal-flotta jew f'termini tal-attivitajiet minimi tat-tbaħħir tagħhom stess.

               (46)

               Kif miftiehem mal-awtoritajiet Franċiżi, ir-regoli formali eżistenti jridu jiġu aġġustati biex jiġi żgurat li, fil-ġejjieni, kumpaniji b'mill-inqas 25 % tat-tunnellaġġ tagħhom itajjar bandiera Ewropea biss ikunu jistgħu jidħlu fl-iskema ta' taxxa fuq it-tunnellaġġ. Il-benefiċjarji tal-iskema ta' taxxa fuq it-tunnellaġġ għaldaqstant se jikkontribwixxu għall-objettivi tal-Linji Gwida tal-2004, minkejja li l-flotta sħiħa tagħhom hija nolleġġata għal żmien.

               (47)

               Peress li l-benefiċjarji attwali diġà huma konformi mal-limiti msemmija hawn fuq u diġà għandhom l-obbligu li jżommu jew iżidu l-perċentwal tal-flotta tagħhom li ttajjar bandiera ta' Ewropea, mhemm ebda ħtieġa li tiġi rkuprata l-għajnuna,

         ADDOTTAT DIN ID-DEĊIŻJONI:
   Artikolu 1
   L-emenda għall-iskema ta' taxxa fuq it-tunnellaġġ implimentat b'mod mhux legali minn Franza fl-2005, bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, mhijiex kompatibbli mas-suq intern fir-rigward tar-regoli applikabbli għal bastimenti nolleġġati għal żmien.
   Artikolu 2
   Franza se temenda l-leġiżlazzjoni applikabbli għall-iskema ta' taxxa fuq it-tunnellaġġ b'effett mis-sena fiskali 2015 skont l-impenn li tat, fejn il-benefiċjarji tal-iskema ta' taxxa fuq it-tunnellaġġ, hekk kif jidħlu fl-iskema, irid ikollhom mill-inqas 25 % tal-flotta tagħhom taħt bandiera ta' Stat Membru tal-Unjoni Ewropea jew ta' Stat li huwa parti mill-Ftehim ŻEE, u sussegwentement iżommu jew iżidu dal-proporzjon.
   Artikolu 3
   Franza se tinforma lill-Kummissjoni dwar l-adozzjoni tal-emendi leġiżlattivi riferuti fl-Artikolu 2.
   Artikolu 4
   Din id-Deċiżjoni hija indirizzata lir-Repubblika Franċiża.

      Magħmul fi Brussell, l-4 ta' Frar 2015.

            Għall-Kummissjoni

         Margrethe VESTAGER

            Membru tal-Kummissjoni

      (1)  ĠU C 380, 28.12.2013, p. 29.

      (2)  Ara n-nota ta' qiegħ il-paġna 1.

      (3)  ĠU C 205, 5.7.1997, p. 5.

      (4)  Nolleġġ għal żmien huwa kuntratt li skontu sid il-bastiment jipprovdi bastiment mgħammar u b'ekwipaġġ sħiħ lin-nolleġġatur għal perjodu ta' żmien speċifikat min-nolleġġ, għal ħlas. In-nolleġġatur jeżegwi l-ġestjoni kummerċjali tal-bastiment, filwaqt li s-sid jibqa' responsabbli għall-ġestjoni nawtika.

      (5)  Id-Deċiżjoni tal-Kummissjoni tat-13 ta' Mejju 2003 dwar l-għajnuna mill-Istat N 737/02 dwar l-iskema Franċiża li timponi ħlas fiss abbażi tat-tunnellaġġ għall-benefiċċju ta' kumpaniji tat-tbaħħir (ĠU C 38, 12.2.2004, p. 5).

      (6)  ĠU C 13, 17.1.2004, p. 3. Ara l-punt 3.1, is-seba' paragrafu.

      (7)  Nru 1, ir-raba' paragrafu, tal-istruzzjoni amministrattiva 4-H-3-08.

      (8)  Nru 22, it-tieni u t-tielet paragrafu, tal-istruzzjoni amministrattiva 4-H-3-08. “L-impenn stabbilit hawn fuq” huwa l-impenn tal-kumpaniji tat-tbaħħir li jżommu jew iżidu s-sehem tal-flotta tagħhom li ttajjar bandiera ta' Membru Stat tal-Komunità Ewropea tul il-perjodu ta' applikazzjoni tal-iskema.

      (9)  It-tielet paragrafu tal-Artikolu 209-0 B(I) tal-Kodiċi Ġenerali tat-Taxxa tispeċifika li “bastimenti nolleġġati għal żmien li ma jtajrux bandiera ta' Stat Membru li mhuwiex membru tal-Komunità Ewropea jistgħu ma jikkwalifikawx jekk jikkostitwixxu iktar minn 75 % tat-tunnellaġġ nett tal-flotta operata mill-kumpanija”.

      (10)  Premessa 35 tad-Deċiżjoni C(2003) 1476fin: “Għaldaqstant, attivitajiet imwettqa minn bastimenti nolleġġati għal żmien li ma jtajrux bandiera ta' Stat Membru tal-Komunità Ewropea jistgħu jikkwalifikaw għall-iskema li timponi tassazzjoni b'rata fissa abbażi tat-tunnellaġġ biss jekk jikkostitwixxu massimu ta' 75 % tat-tunnellaġġ nett tal-flotta mħaddma mill-kumpanija”.

      (11)  Membri tal-assoċjazzjoni Armateurs de France jikkostitwixxu 80 % tat-tunnellaġġ imħaddem minn sidien Franċiżi tal-bastimenti.

      (12)  Dawn tal-aħħar jikkostitwixxu 5 % tat-tunnellaġġ totali tas-sidien Franċiżi tal-bastimenti.

      (13)  L-iskema Franċiża ta' taxxa fuq it-tunnellaġġ stabbilita mill-Artikolu 209-0 B tal-Kodiċi Ġenerali tat-Taxxa ġiet emendata mill-Artikolu 75 tat-Tieni Att ta' Finanzi (Emenda) għall-2014 (Liġi Nru 2014-1655 tad-29 ta' Diċembru 2014). Il-kundizzjoni l-ġdida se tapplika għal kumpaniji li jeżerċitaw l-għażla fir-rigward ta' sena fiskali li tagħlaq wara s-27 ta' Novembru 2014.

      (14)  Tunnellaġġ piż mejjet.

      (15)  Ara l-premessi (21) sa (23) ta' din id-Deċiżjoni.

      (16)  Ara l-punt 13 tal-Linji Gwida tal-2004.

      (17)  Għall-kuntrarju tal-kriterju ta' “manteniment jew … iż-żieda tal-livell tal-flotta tagħhom li ttajjar bandiera ta' Stat Membru”, li kien implimentat biex jikkonforma mal-Linji Gwida tal-2004.

      (18)  Ara, pereżempju, id-deċiżjoni inizjali C(2003) 1476fin u d-Deċiżjoni tal-Kummissjoni 2009/626/CE tal-25 ta' Frar 2009 fuq l-Iskema ta' Għajnuna C 2/08 (ex N 572/07) fuq l-emenda għas-sistema ta' taxxa fuq it-tunnellaġġ marittimu li l-Irlanda qed tippjana li timplimenta (ĠU L 228, 1.9.2009, p. 20). Ara wkoll id-deċiżjoni tal-ftuħ, il-premessi 24 sa 26.

      (19)  Ara, pereżempju, il-Figuri 2.3d u 2.4b fl-istudju (http://www.oxfordeconomics.com/my-oxford/projects/272456).


title: 2004/506/: 2004/506/KE:#Deċiżjoni tal-bank ċentrali ewropew tat-22 ta’ April, 2004 li temenda d-Deċiżjoni BĊE/2001/15 tas-6 ta’ Diċembru, 2001, dwar il-ħruġ tal-karti tal-flus ewro (BĊE/2004/9)

text:
               9.6.2004

               MT

               Il-Ġurnal Uffiċjali ta' l-Unjoni Ewropea

               L 205/17

         DEĊIŻJONI TAL-BANK ĊENTRALI EWROPEW
   tat-22 ta’ April, 2004
   li temenda d-Deċiżjoni BĊE/2001/15 tas-6 ta’ Diċembru, 2001, dwar il-ħruġ tal-karti tal-flus ewro
   (BĊE/2004/9)
   (2004/506/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat li jistabbilixxi l-Komunita` Ewropea, partikolarment l-Artikolu 106(1), u l-iStatut tas-Sistema Ewropea tal-Banek Ċentrali u tal-Bank Ċentrali Ewropew, partikolarment l-Artikolu 16,
   Wara li kkunsidra d-Deċiżjoni BĊE/2001/15 tas-6 ta’ Diċembru, 2001, dwar il-ħruġ tal-karti tal-flus ewro (1),
   Billi:

               (1)

               Minħabba s-sħubija tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Rpubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka fl-Unjoni Ewropea, u tal-fatt li l-BĊNi rispettivi tagħhom se jsiru parti mis-Sistema Ewropea tal-Banek Ċentrali (SEBĊ) fl-1 ta' Mejju, 2004, id-Deċiżjoni BĊE/2004/5 tat-22 ta' April, 2004, dwar l-ishma perċentwali tal-banek ċentrali nazzjonali fl-iskema għas-sottoskrizzjoni tal-kapital tal-Bank Ċentrali Ewropew (2) tistabbilixxi b’effett mill-1 ta' Mejju, 2004, il-proporzjonijiet il-ġodda assenjati lill-banek ċentrali nazzjonali (BĊNi) fl-iskema għas-sottoskrizzjoni tal-kapital tal-Bank Ċentrali Ewropew (BĊE).

               (2)

               L-Artikolu 1(d) tad-Deċiżjoni BĊE/2001/15 “l-iskema tad-distribuzzjoni tal-karti tal-flus” jiddefiniha b’referenza għall-Anness mad-Deċiżjoni BĊE/2001/15 li jispeċifika l-iskema applikabbli fl-1 ta' Jannar, 2004. Jinħtieġ li d-Deċiżjoni BĊE/2001/15 tiġi emendata sabiex tiddetermina l-iskema tad-distribuzzjoni tal-karti tal-flus li se tapplika mill-1 ta' Mejju, 2004,

         IDDEĊIEDA KIF ĠEJ:
   Artikolu 1
   L-Emenda għad-Deċiżjoni BĊE/2001/15
   Id-Deċiżjoni BĊE/2001/15 hija emendata kif ġej:

               (1)

               L-aħħar sentenza ta' l-Artikolu 1(d) hija sostitwita b' li ġej:
               “L-Anness ma' din id-Deċiżjoni jispeċifika l-iskema tad-distribuzzjoni tal-karti tal-flus li se tapplika mill-1 ta' Mejju, 2004.”

               (2)

               L-Anness mad-Deċiżjoni BĊE/2001/15 huwa sostitiwit bit-test ipprovdut fl-Anness ma’ din id-Deċiżjoni.

         Artikolu 2
   Dispożizzjoni Finali
   Din id-Deċiżjoni għandha tidħol fis-seħħ fl-1 ta’ Mejju, 2004.

      Magħmula fi Frankfurt am Main, fit-22 ta’ April, 2004.

            Il-President tal-BĊE

         Jean-Claude TRICHET

      (1)  ĠU L 337, 20.12.2001, p. 52. Id-Deċiżjoni kif emendata bid-Deċiżjoni BĊE/2003/23 (ĠU L 9, 15.1.2004, p. 40).

      (2)  Ara paġna 5 tal-Ġurnal Uffiċjali kurrenti.

      ANNESS
      Skema tad-distribuzzjoni tal-karti tal-flus mill-1 TA’ MEJJU, 2004

                  Bank Ċentrali Ewropew

                  8,0000  %

                  Nationale Bank van België/Banque Nationale de Belgique

                  3,2820  %

                  Deutsche Bundesbank

                  27,2000  %

                  Bank of Greece

                  2,4415  %

                  Banco de España

                  10,0065  %

                  Banque de France

                  19,1375  %

                  Central Bank and Financial Services Authority of Ireland

                  1,1865  %

                  Banca d’Italia

                  16,7960  %

                  Banque centrale du Luxembourg

                  0,2020  %

                  De Nederlandsche Bank

                  5,1415  %

                  Oesterreichische Nationalbank

                  2,6765  %

                  Banco de Portugal

                  2,2715  %

                  Suomen Pankki

                  1,6585  %

                  TOTAL

                  100,0000  %


title: 2008/531/KE: Deċiżjoni tal-Parlament Ewropew ta' l-24 ta' April 2007 dwar il-kwittanza għall-implimentazzjoni tal-baġit ta' l-Awtorità Ewropea dwar is-Sigurtà ta' l-Ikel għas-sena finanzjarja 2005

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/163

         DEĊIŻJONI TAL-PARLAMENT EWROPEW
   ta' l-24 ta' April 2007
   dwar il-kwittanza għall-implimentazzjoni tal-baġit ta' l-Awtorità Ewropea dwar is-Sigurtà ta' l-Ikel għas-sena finanzjarja 2005
   (2008/531/KE)
   IL-PARLAMENT EWROPEW,
   wara li kkunsidra l-kontijiet annwali definittivi ta' l-Awtorità Ewropea dwar is-Sigurtà ta' l-Ikel għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali definittivi ta' l-Awtorità Ewropea dwar is-Sigurtà ta' l-Ikel għas-sena finanzjarja 2005, flimkien mat-tweġibiet ta' l-Awtorità (2),
   wara li kkunsidra r-rakkomandazzjoni tal-Kunsill tad-data 27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u b'mod partikulari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikolari l-Artikolu 185 tiegħu,
   wara li kkunsidra r-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà ta' l-Ikel u jistabbilixxi l-proċeduri fi kwistjonijiet ta' sigurtà ta' l-ikel (4), u b'mod partikolari l-Artikolu 44 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness IV tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza ta' l-Ikel (A6-0112/2007),

               1.

               Jagħti l-kwittanza lid-direttur ta' l-Awtorità Ewropea dwar is-Sigurtà ta' l-Ikel għall-implimentazzjoni tal-baġit ta' l-Awtorità għas-sena finanzjarja 2005;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-direttur ta' l-Awtorità Ewropea dwar is-Sigurtà fl-Ikel, lill-Kunsill, lill-Kummissjoni u lill-Qorti ta' l-Awdituri, u biex jiżgura/tiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 266, 31.10.2006, p. 22.

      (2)  ĠU C 312, 19.12.2006, p. 42.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 31, 1.2.2002, p. 1. Ir-Regolament kif emendat l-aħħar bir-Regolament (KE) tal-Kummissjoni Nru 575/2006 (ĠU L 100, 8.4.2006, p. 3).

      (5)  ĠU L 357, 31.12.2002, p. 72.
    ---documentbreak---

               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/164

         RIŻOLUZZJONI TAL-PARLAMENT EWROPEW
   ta' l-24 ta' April 2007
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ta' l-Awtorità Ewropea dwar is-Sigurtà ta' l-Ikel għas-sena finanzjarja 2005
   IL-PARLAMENT EWROPEW,
   wara li kkunsidra l-kontijiet annwali definittivi ta' l-Awtorità Ewropea dwar is-Sigurtà ta' l-Ikel għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali definittivi ta' l-Awtorità Ewropea dwar is-Sigurtà ta' l-Ikel għas-sena finanzjarja 2005, flimkien mat-tweġibiet ta' l-Awtorità (2),
   wara li kkunsidra r-rakkomandazzjoni tal-Kunsill tad-data 27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u b'mod partikulari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikolari l-Artikolu 185 tiegħu,
   wara li kkunsidra r-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà ta' l-Ikel u jistabbilixxi l-proċeduri fi kwistjonijiet ta' sigurtà ta' l-ikel (4), u b'mod partikolari l-Artikolu 44 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness IV tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza ta' l-Ikel (A6-0112/2007),

               A.

               billi l-Qorti tal-Ġustizzja qalet li kisbet assikurazzjoni raġonevoli li l-kontijiet annwali għas-sena finanzjarja li spiċċat fil-31 ta' Diċembru 2005 kienu ta' min joqgħod fuqhom, u t-transazzjonijiet bażiċi, suġġetti għal riserva, kienu legali u regolari,

               B.

               billi fis-27 ta' April 2006, il-Parlament ta kwittanza lid-direttur inkarigat mill-implimentazzjoni tal-baġit ta' l-Awtorità għas-sena finanzjarja 2004 (6), u fir-riżoluzzjoni mehmuża d-deċiżjoni tal-kwittanza tal-Parlament, inter alia

                           —

                           iddispjaċih jinnota li l-Qorti ta' l-Awdituri reġgħet sabet anomaliji fl-applikazzjoni tar-regoli li jikkonċernaw ir-reklutaġġ ta' l-istaff, u ħeġġeġ lill-Awtorità sabiex tapplika r-regoli ta' proċeduri ta' għażla b'mod aktar trasparenti;

                           —

                           huwa mħasseb dwar l-irregolaritajiet li l-Qorti ta' l-Awdituri sabet fil-proċeduri ta' għoti ta' kuntratti;

         Punti ġenerali dwar il-maġġoranza ta' l-Aġenziji ta' l-UE li jirrikjedu kwittanza individwali

               1.

               Jaħseb li n-numru dejjem jikber ta' Aġenziji tal-Komunità u l-attivitajiet ta' xi wħud minnhom ma jidhirx li jiffurmaw parti minn qafas ta' politika ġenerali, u li l-mandati ta' xi Aġenziji mhux dejjem jirriflettu l-bżonnijiet reali ta' l-Unjoni jew l-istennijiet taċ-ċittadini, u jinnota li f'termini ġenerali l-Aġenziji mhux dejjem ikollhom immaġini tajba jew stampa tajba;

               2.

               Jistieden għalhekk lill-Kummissjoni sabiex tiddefinixxi qafas ta' politika ġenerali għat-twaqqif ta' Aġenziji ġodda tal-Komunità u sabiex tippreżenta studju dwar l-ispejjeż u l-benefiċċji qabel ma titwaqqaf aġenzija ġdida, filwaqt illi toqgħod attenta li tevita rduppjar fl-attiviatjiet bejn l-Aġenziji jew mal-mandati ta' organizzazzjonijiet Ewropej oħra;

               3.

               Jistaqsi lill-Qorti ta' l-Awdituri biex tagħti l-opinjoni tagħha rigward l-istudju dwar ir-relazzjoni bejn il-benefiċċju u l-ispejjeż qabel il-Parlament jieħu deċiżjoni;

               4.

               Jistieden lill-Kummissjoni biex kull ħames snin tippreżenta studju dwar il-valur miżjud ta' kull Aġenzija eżistenti; Jistieden lill-istituzzjonijiet relevanti, fil-każ ta' evalwazzjoni negattiva tal-valur miżjud ta' Aġenzija, sabiex jieħdu l-passi kollha meħtieġa billi jifformolaw mill-ġdid il-mandat ta' dik l-Aġenzija jew billi jagħlquha;

               5.

               Ġie meqjus in-numru li dejjem jikber ta' aġenziji ta' regolamentazzjoni, jiddeplora l-fatt li n-negozjati fir-rigward tal-proġett ta' ftehima interistituzzjonali għal kwadru ta' dawn l-aġenziji għadhom ma ntemmux u jistieden lis-servizzi kompetenti tal-Kummissjoni sabiex jagħmlu dak kollu li jistgħu, flimkien mal-Qorti ta' l-Awdituri, sabiex din il-ftehima tiġi konkluża malajr;

               6.

               Jinnota li r-responsabiltà baġitarja tal-Kummissjoni titlob li jsiru konnessjonijiet iktar stretti bejn l-Aġenziji u l-Kummissjoni; jitlob lill-Kummissjoni u lill-Kunsill sabiex jieħdu l-passi kollha neċessarji sabiex jagħtu lill-Kummissjoni minoranza li tibblokka fl-entitajiet ta' sorveljanza ta' l-Aġenziji ta' regolamentazzjoni sal-31 ta' Diċembru 2007 u sabiex jipprovdu għal din il-minoranza sa mill-bidu meta jkunu qed jitwaqqfu Aġenziji ġodda;

               7.

               Jistieden mill-Qorti ta' l-Awdituri biex toħloq kapitlu ieħor fir-Rapport Annwali tagħha, li jkun dwar l-Aġenziji li għandhom jingħataw kwittanza skond il-kontijiet tal-Kummissjoni sabiex ikun hemm stampa aktar ċara ta' l-użu tal-fondi ta' l-UE mill-Aġenziji;

               8.

               Ifakkar il-prinċipju skond liema l-Aġenziji kollha tal-Komunità, kemm jekk issussidjati kif ukoll jekk le, huma suġġetti għal kwittanza mill-Parlament, anke meta jkun hemm awtorità ta' kwittanza minħabba t-testi kostituttivi tagħhom;

               9.

               Jistieden lill-Qorti ta' l-Awdituri tagħmel verifiki tal-prestazzjoni għall-Aġenziji kollha u tirrapporta lura lill-kumitati relevanti tal-Parlament, inkluż lill-Kumitat għall-Kontroll tal-Baġit;

               10.

               Jinnota li n-numru ta' Aġenziji qiegħed dejjem jikber u li, bi qbil mar-responsabiltà politika tal-Kummissjoni għat-tħaddim ta' l-Aġenziji, li tmur ferm oltre s-sempliċi appoġġ loġistiku, hemm bżonn saħansitra ikbar li d-Direttorati Ġenerali tal-Kummissjoni inkarigati mit-twaqqif u l-monitoraġġ ta' l-Aġenziji jiżviluppaw approċċ komuni għall-Aġenziji; iqis illi struttura simili għal dik maħluqa mill-Aġenziji għall-koordinament fost id-DGs konċernati tkun mod pragmatiku lejn metodu komuni tal-Kummissjoni rigward il-kwistjonijiet kollha relatati ma' l-Aġenziji;

               11.

               Jistieden lill-Kummissjoni biex ittejjeb l-appoġġ amministrattiv u tekniku għall-Aġenziji, filwaqt li tiġi meqjusa l-kumplessità dejjem akbar tar-regoli amministrattivi u problemi tekniċi tal-Komunità;

               12.

               Jinnota n-nuqqas ta' korp dixxiplinarju fl-Aġenziji kollha tal-Komunità, u jitlob lill-Kummissjoni sabiex tieħu l-passi neċessarji ħalli tiżgura li dan il-mekkaniżmu jiġi implimentat malajr;

               13.

               Jilqa' bi pjaċir it-titjib konsiderevoli fil-koordinazzjoni fost l-Aġenziji, li tippermettilhom li jaħdmu fuq problemi rikorrenti u li tagħmel il-koperazzjoni mal-Kummissjoni u mal-Parlament aktar effiċjenti;

               14.

               Huwa ta' l-opinjoni illi t-twaqqif ta' servizz ta' apppoġġ minn numru ta' Aġenziji bil-għan illi jagħmlu s-sistemi ta' ġestjoni finanzjarja kompjuterizzata tagħhom konsistenti ma' dawk tal-Kummissjoni hija miżura li għandha titkompla u tiġi estiża;

               15.

               Jistieden lill-Aġenziji sabiex itejbu l-koperazzjoni u l-istandards mal-partijiet fil-qasam; iħeġġeġ lill-Kummissjoni sabiex tadotta kull miżura li hija tqis bħala neċessarja biex tgħin lill-Aġenziji ħalli jtejbu l-immaġini tagħhom u jgħollu l-profil ta' l-attivitajiet tagħhom;

               16.

               Jistieden lill-Kummissjoni sabiex toħroġ bi proposta għall-armonizzazzjoni tal-format tar-rappurtaġġ annwali mill-Aġenziji sabiex jiġu żviluppati indikaturi ta' prestazzjoni li jippermettu li jkun hemm paragun ta' l-effiċċjenza tagħhom;

               17.

               Jistieden lill-Aġenziji sabiex fil-bidu ta' kull sena jippreżentaw indikaturi ta' prestazzjoni li magħhom jistgħu jkunu mkejla;

               18.

               Jistieden lill-Aġenziji kollha sabiex jużaw dejjem aktar objettivi li jkunu SMART, li għandhom iwasslu għal tfassil u implimentazzjoni aktar realistiċi ta' l-għanijiet;

               19.

               Jaqbel mal-Qorti ta' l-Awdituri li l-Kummissjoni hija wkoll responsabbli għall-immaniġġjar (finanzjarju) ta' l-Aġenziji; Għalhekk iħeġġeġ lill-Kummissjoni sabiex tissorvelja u, fejn ikun meħtieġ, tmexxi u tgħin l-immaniġġjar ta' l-Aġenziji differenti, speċjalment fir-rigward ta' l-applikazzjoni xierqa tal-proċeduri tat-tfigħ ta' offerti, it-trasparenza tal-proċeduri ta' reklutaġġ, l-immaniġġjar finanzjarju sod (nuqqas ta' nfiq u bbaġitjar żejjed) u l-iktar importanti l-applikazzjoni xierqa tar-regoli dwar il-qafas ta' kontroll intern;

               20.

               Jikkunsidra li l-programmi ta' ħidma ta' l-Aġenziji għandhom jesprimu l-kontribwizzjonijiet tagħhom f'termini operattivi u li jistgħu jitkejlu u li tingħata l-konsiderazzjoni xierqa lill-Istandards ta' Kontroll Interni tal-Kummissjoni;

         Punti Speċifiċi

               21.

               Jinnota li fis-sena finanzjarja 2005 kien hemm implimentazzjoni inqas tal-baġit; 80 % biss ta' l-approprijazzjonijiet ta' impenn u ta' ħlas li ntużaw; Jikkunsidra li l-Awtorità għandha tagħmel sforz serju biex ittejjeb l-użu li tagħmel mill-approprijazzjonijiet li bihom hi mogħtija r-responsabiltà sabiex tikseb l-objettivi;

               22.

               Jiddeplora bis-sħiħ il-fatt li l-bidliet li għamlet lill-pjan ta' l-istabbiliment ma ġewx rispettati u li din reġgħet daħħlet il-gradi li inizjalment kien hemm provvediment għalihom fl-abbozz tal-baġit rigward 19-il post tax-xogħol mingħajr ma ġie infurmat il-Parlament;

               23.

               Jinnota li ma ġietx introdotta tmexxija bbażata fuq l-attivitajiet għalkemm dan huwa stipulat fir-regolament finanzjarju ta' l-Awtorità, skond dak li ġie applikat mal-baġit ġenerali bil-ħsieb li titjieb is-sorveljanza tat-twettiq tax-xogħol;

               24.

               Jiddispjaċih mill-fatt li l-Awtorità ma wettqitx evalwazzjoni ta' riskju u lanqas ma ressqet b'mod formali s-sistemi u l-proċeduri tal-kontroll intern li hi ssegwi, u jistieden lill-Awtorità sabiex twettaq dan kemm jista' jkun malajr;

               25.

               Jinnota, rigward ir-reklutaġġ, li l-Awtorità rrifjutat kandidati fuq il-bażi ta' kriterji differenti minn dawk li hemm provdut għalihom fl-avviżi ta' postijiet tax-xogħol vakanti kif ukoll li ma osservatx id-dispożizzjonijiet regolatorji li jikkonċernaw il-gradi għall-membri tal-bord ta' l-għażla relatati mal-postijiet li jridu jimtlew; Jinsisti fuq l-applikazzjoni stretta tal-kriterji relevanti u ta' kontroll effettiv fuq jekk id-dokumenti mressqa mill-kandidati flimkien ma' l-applikazzjonijiet tagħhom verament joffrux prova ġenwina;

               26.

               Jinnota li l-Awtorità kellha diffikultajiet biex tirrekluta staff xjentifiku ta' kapaċità għolja f'Parma;

               27.

               Jiddispjaċih li nstab numru konsiderevoli ta' anomaliji waqt verifiki li saru fuq l-għoti u l-konklużjoni ta' kuntratti; jistieden lill-Awtorità sabiex ittejjeb malajr is-sistema ta' kontroll intern tagħha;

               28.

               Jinnota li l-binjiet maħsuba bħala postijiet permanenti ta' l-Awtorità għadhom mhumiex disponibbli u li, minħabba dan, l-Awtorità kienet obbligata li tikri postijiet temporanji (spejjeż fl-2005: ċirka EUR 3 500,000); Jistieden lill-Awtorità, flimkien mal-Kummissjoni, sabiex tikkjarifika din is-sitwazzjoni ma' l-awtoritajiet nazzjonali, b'mod partikulari bil-ħsieb għal kwalunkwe kumpens finanzjarju.

      (1)  ĠU C 266, 31.10.2006, p. 22.

      (2)  ĠU C 312, 19.12.2006, p. 42.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 31, 1.2.2002, p. 1. Ir-Regolament kif emendat l-aħħar bir-Regolament (KE) tal-Kummissjoni Nru 575/2006 (ĠU L 100, 8.4.2006, p. 3).

      (5)  ĠU L 357, 31.12.2002, p. 72.

      (6)  ĠU L 340, 6.12.2006, p. 134.


title: 2012/428/UE: Deċiżjoni tal-Kunsill tat- 23 ta' Lulju 2012 dwar l-iffirmar, f'isem l-Unjoni Ewropea, tal-Ftehim bejn l-Unjoni Ewropea u l-Ukraina li jemenda l-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta’ viżi

text:
               26.7.2012

               MT

               Il-Ġurnal Uffiċjali tal-Unjoni Ewropea

               L 199/1

         DEĊIŻJONI TAL-KUNSILL
   tat-23 ta' Lulju 2012
   dwar l-iffirmar, f'isem l-Unjoni Ewropea, tal-Ftehim bejn l-Unjoni Ewropea u l-Ukraina li jemenda l-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta’ viżi
   (2012/428/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-punt (a) tal-Artikolu 77(2), flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Il-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta’ viżi (1) daħal fis-seħħ fl-1 ta’ Jannar 2008.

               (2)

               Fil-11 ta’ April 2011, il-Kunsill awtorizza lill-Kummissjoni biex tiftaħ negozjati mal-Ukraina dwar emendi għal dak il-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta’ viżi. In-negozjati ġew konklużi b’suċċess permezz tal-inizzjalar tal- Ftehim bejn l-Unjoni Ewropea u l-Ukraina li jemenda l-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta’ viżi ("il-Ftehim") fi Frar 2012.

               (3)

               Il-Ftehim għandu jiġi ffirmat soġġett għall-konklużjoni tiegħu.

               (4)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom ir-Renju Unit mhuwiex qed jieħu sehem, f’konformità mad-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen (2); għalhekk ir-Renju Unit mhuwiex qed jieħu sehem fl-adozzjoni tagħha u mhuwiex marbut biha jew suġġett għall-applikazzjoni tagħha.

               (5)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom l-Irlanda mhijiex qed tieħu sehem, f’konformità mad-Deċiżjoni tal-Kunsill 2002/192/KE tat- 28 ta’ Frar 2002 dwar it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (3); għalhekk l-Irlanda mhijiex qed tieħu sehem fl-adozzjoni tagħha u mhijiex marbuta biha jew suġġetta għall-applikazzjoni tagħha.

               (6)

               F'konformità mal-Artikoli 1 u 2 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew suġġetta għall-applikazzjoni tagħha,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim bejn l-Unjoni Ewropea u l-Ukraina li jemenda l-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta’ viżi huwa b'dan awtorizzat f'isem l-Unjoni, soġġett għall-konklużjoni tal-imsemmi Ftehim (4).
   Artikolu 2
   Il-President tal-Kunsill huwa b'dan awtorizzat li jinnomina l-persuna(i) bis-setgħa li tiffirma/jiffirmaw il-Ftehim f'isem l-Unjoni.
   Artikolu 3
   Din id-Deċiżjoni tidħol fis-seħħ fil-jum tal-adozzjoni tagħha.

      Magħmul fi Brussell, it-23 ta’ Lulju 2012.

            Għall-Kunsill

            Il-President

         C. ASHTON

      (1)  ĠU L 332, 18.12.2007, p. 68.

      (2)  ĠU L 131, 1.6.2000, p. 43.

      (3)  ĠU L 64, 7.3.2002, p. 20.

      (4)  It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.


title: Deċiżjoni tal-Kummissjoni tat- 28 ta' Frar 2006 biex tgħaqqad grupp ta' esperti regolatorji nazzjonali ta' livell għoli

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               439

         DEĊIŻJONI TAL-KUMMISSJONI
   tat-28 ta' Frar 2006
   biex tgħaqqad grupp ta' esperti regolatorji nazzjonali ta' livell għoli
   (2006/210/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Billi:

               (1)

               Fis-16 ta' Marzu 2005 il-Kummissjoni adottat il-komunikazzjoni msejħa Regolazzjoni Aħjar għat-Tkabbir u l-Impjiegi fl-Unjoni Ewropea
                   (1), li fiha ħabbret li matul l-2005 kien bi ħsiebha tgħaqqad grupp ta' esperti regolatorji nazzjonali ta' livell għoli biex jitħaffef l-iżvilupp ta' miżuri regolattivi aħjar kemm fuq livell nazzjonali kif ukoll ta' l-UE.

               (2)

               Dan il-grupp għandu jagħti pariri lill-Kummissjoni dwar kwistjonijiet regolatorji ġenerali; m'għandux jagħti l-opinjonijiet tiegħu dwar inizjattivi jew proġetti li għandhom x'jaqsmu ma' l-iżvilupp ta' proposti leġiżlattivi speċifiċi.

               (3)

               Il-grupp għandu jkun magħmul minn esperti nazzjonali ta' livell għoli maħtura mill-Kummissjoni fuq il-proposti mill-Istati Membri, u miftuħ għal osservaturi mill-pajjiżi fi triqthom għall-adeżjoni.

               (4)

               Il-grupp ta' esperti regolatorji nazzjonali ta' livell għoli għandu għalhekk jiġi ffurmat u mogħti d-dettalji dwar il-mandat tiegħu u definizzjoni ta' l-istrutturi tiegħu.

         IDDEĊIDIET DAN LI ĠEJ:
   Artikolu 1
   B'dan, il-Kummissjoni hawn tistabbilixxi grupp ta' esperti msejjaħ “Il-Grupp ta' esperti regolatorji nazzjonali ta' livell għoli”, li minn issa 'l quddiem ir-referenza għalih tkun “il-grupp”.
   Artikolu 2
   Missjoni
   Il-Kummissjoni tista' tikkonsulta lill-grupp dwar il-kwistjonijiet kollha li jikkonċernaw politika regolatorja aħjar u l-iżvilupp ta' miżuri relatati fuq livell nazzjonali kif ukoll ta' l-UE.
   Il-missjoni tal-grupp hija biex:

               —

               iservi ta' intermedjarju effikaċi bejn il-Kummissjoni u awtoritajiet governattivi ewlenin, sabiex jipprovdi għajnuna lill-Kummissjoni fit-titjib ta' l-ambjent regolatorju għall-impriżi, l-industrija, il-konsumaturi, l-imsieħba soċjali u ċ-ċittadini in ġenerali;

               —

               jikkontribwixxi għat-tixrid ta' l-aħjar prattika żviluppata fuq il-livell ta' l-UE u dak nazzjonali fir-rigward ta' regolazzjoni aħjar fl-UE;

               —

               isaħħaħ il-kooperazzjoni bejn il-Kummissjoni u l-Istati Membri bil-għan li tkun implimentata regolazzjoni aħjar fuq livell nazzjonali; b'mod partikolari, biex, bħala grupp, il-membri flimkien jeżaminaw kif l-Istati Membri jittrasportaw u jimplimentaw il-leġiżlazzjoni ta' l-UE (jiġifieri l-introduzzjoni ta' obbliġi jew proċeduri supplimentari fil-proċess tat-trasportazzjoni tal-leġiżlazzjoni Komunitarja);

               —

               jikkontribwixxi għall-iżvilupp ta' sett koerenti ta' indikaturi komuni biex issir sorveljanza tal-progress fir-rigward tal-kwalità ta' l-ambjent regolatorju kemm fuq il-livell ta' l-UE kif ukoll fl-Istati Membri nfushom, u b'hekk tiġi stabbilita bażi ta' valutazzjoni komparattiva fil-kuntest tal-programmi nazzjonali tagħhom ta' Lisbona;

               —

               jagħti pariri lill-Kummissjoni dwar kwistjonijiet ta' regolazzjoni aħjar, b'mod partikolari: is-simplifikazzjoni; l-analiżi ta' l-impatti ekonomiċi, soċjali u ambjentali, inklużi l-ispejjeż amministrattivi; il-prattika konsultattiva; u d-diversi tipi ta' regolazzjoni li huwa possibbli li wieħed ifassal.

         Artikolu 3
   Kompożizzjoni — Nominazzjoni
   1.   Il-Kummissjoni tordna lis-Segretarju Ġenerali tagħha jkun responsabbli biex jaħtar il-membri tal-grupp li jintgħażlu minn fost il-kandidati proposti mill-Istati Membri.
   2.   Il-grupp għandu jkun magħmul minn membru wieħed jew, f'xi każi eċċezzjonali (2), żewġ membri minn kull Stat Membru. Membri alternattivi jistgħu jinħatru mis-Segretarju Ġenerali tal-Kummissjoni wara proposta mill-Istat Membru u dawn awtomatikament jidħlu minflok dawk il-membri li jkunu assenti jew indisposti.
   3.   Japplikaw id-dispożizzjonijiet li ġejjin:

               —

               il-membri għandhom ikunu uffiċjali ta' livell għoli u ta' esperjenza fil-qasam konċernat u jkunu jirrappreżentaw awtorità pubblika;

               —

               Il-membri jinħatru għal mandat ta' sena li jista' jiġġedded. Għandhom jibqgħu fil-kariga sa meta jiġu ssostitwiti jew jispiċċalhom il-mandat.

               —

               il-membri li ma jkunux jistgħu jikkontribwixxu aktar b'mod effikaċi fil-ħidmiet tal-grupp, li jippreżentaw ir-riżenja tagħhom jew li ma jirrispettawx il-kondizzjonijiet stabbiliti fl-ewwel jew it-tieni punt ta' dan l-Artikolu jew ta' l-Artikolu 287 tat-Trattat li jistabbilixxi l-Komunità Ewropea, jistgħu jkunu sostitwiti għall-perjodu taż-żmien li jkun fadallu l-mandat tagħhom;

               —

               l-ismijiet tal-membri maħtura għandhom ikunu ppubblikati fuq is-sit ta' l-Internet tal-Kummissjoni.

         Artikolu 4
   Operazzjoni
   1.   Il-grupp jaħdem taħt il-presidenza tal-Kummissjoni.
   2.   Bi ftehim mal-Kummissjoni, jistgħu jitwaqqfu subgruppi biex jeżaminaw il-mistoqsijiet speċifiċi skond it-termini ta' referenza stabbiliti mill-grupp; kif ilestu minn din il-ħidma, is-subgruppi għandhom jiżbandaw.
   3.   Il-presidenza tista' tistieden esperti b'għarfien speċjalizzat ta' suġġett fuq l-aġenda u osservaturi, inklużi rappreżentanti ta' pajjiżi fi triqthom lejn l-adeżjoni (3), biex jattendu l-laqgħat tal-grupp jew is-subgruppi meta dan ikun ta' siwi u/jew meħtieġ.
   4.   L-informazzjoni miksuba permezz tal-parteċipazzjoni fil-ħidmiet tal-grupp jew is-subgruppi ma tistax tinħareġ jekk il-Kummissjoni tesiġi l-konfidenzjalità.
   5.   Il-grupp u s-subgruppi tiegħu normalment għandhom jiltaqgħu f'waħda mil-lokalitajiet fejn il-Kummissjoni u d-dipartimenti tagħha huma stabbiliti, skond il-proċeduri u l-kalendarju ffissati minnhom. Is-segretarjat għandu jkun ipprovdut mill-Kummissjoni.
   6.   Il-grupp għandu jadotta r-regoli ta' proċedura tiegħu fuq il-bażi tar-regoli standard ta' proċedura adottati mill-Kummissjoni (4).
   7.   Il-Kummissjoni għandha tipprovdi għajnuna segretarjali lill-grupp u lil kull subgrupp maħluq skond l-Artikolu 4(2) ta' din id-Deċiżjoni.
   8.   Il-Kummissjoni tista' tippubblika fuq l-Internet, bil-lingwa(i) ta' ħidma tal-grupp, kull sommarju, konklużjoni, jew parti minn konklużjoni jew dokument ta' ħidma tal-grupp. Id-dokumenti ta' ħidma għandhom ikunu ppubblikati fil-verżjonijiet differenti lingwistiċi li jkunu disponibbli.
   Artikolu 5
   Spejjeż tal-laqgħat
   Il-Kummissjoni għandha tirrifondi l-ispejjeż ta' l-ivvjaġġar u, fejn xieraq, ta' l-għajxien maħruġa mill-membri, l-esperti u l-osservaturi f'konnessjoni ma' l-attivitajiet tal-grupp skond ir-regoli interni tal-Kummissjoni għall-kumpens lill-esperti interni. Il-Kummissjoni għandha tirrifondi l-ispejjeż ta' membru wieħed tal-grupp ta' esperti regolatorji nazzjonali ta' livell għoli għal kull Stat Membru. Il-membri ma jirċevux ħlas għas-servizzi tagħhom.
   L-ispejjeż tal-laqgħat huma rimburżati fil-limiti tal-baġit annwali allokat għall-grupp mis-servizzi responsabbli tal-Kummissjoni.
   Artikolu 6
   Id-dħul fis-seħħ
   Id-deċiżjoni għandha tidħol fis-seħħ fil-jum meta tkun adottata mill-Kummissjoni. Għandha tibqa' tapplika sal-31 ta' Diċembru 2009.

      Magħmul fi Brussell, it-28 ta' Frar 2006.

            Għall-Kummissjoni

            Il-President

         José Manuel BARROSO

      (1)  Com (2005) 97 finali, 16 ta' Marzu 2005.

      (2)  Il-Kummissjoni tista' taħtar żewġ membri biex jirrapreżentaw Stat Membru jekk ikun jeżisti qsim ta' kompetenza fuq il-livell amministrattiv nazzjonali ta' dak l-Istat.

      (3)  Dan jikkonċerna lill-esperti minn Stati aderenti li jkunu ffirmaw it-Trattat ta' Sħubija skond il-Komunikazzjoni “Lejn it-Tkabbir ta' l-Unjoni — Dokument ta' Strateġija u rapport tal-Kummissjoni Ewropea dwar il-progress ta' kull wieħed mill-pajjiżi kandidati fit-triq lejn l-adeżjoni” tad-9 ta' Ottubru 2002 [COM(2002) 700 finali] u bl-Artikolu 7 tad-Deċiżjoni tal-Kummissjoni C (2005) 874 ta' l-24 ta' Marzu 2005, bil-għan li tkun rinfurzata l-integrazzjoni progressiva tal-pajjiżi aderenti fl-istrutturi Komunitarji.

      (4)  Ara l-Anness III ta' l-SEC(2005) 1004 adottat mill-Kummissjoni fis-27 ta' Lulju 2005.


title: Deċiżjoni tal-Kunsill 2013/144/PESK tal- 21 ta’ Marzu 2013 li temenda d-Deċiżjoni 2011/172/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Eġittu

text:
               22.3.2013

               MT

               Il-Ġurnal Uffiċjali tal-Unjoni Ewropea

               L 82/54

         DEĊIŻJONI TAL-KUNSILL 2013/144/PESK
   tal-21 ta’ Marzu 2013
   li temenda d-Deċiżjoni 2011/172/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Eġittu
   IL-KUNSILL TAL-UNJONI EWROPEA,
   Wara li kkunsidra t-Trattat tal-Unjoni Ewropea u partikolarment l-Artikolu 29 tiegħu,
   Billi:

               (1)

               Fil-21 ta' Marzu 2011, il-Kunsill adotta d-Deċiżjoni 2011/172/PESK (1).

               (2)

               Abbażi ta' rieżami tad-Deċiżjoni 2011/172/PESK, il-miżuri restrittivi għandhom jiġġeddu sat-22 ta' Marzu 2014.

               (3)

               Id-Deċiżjoni 2011/172/PESK għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Fl-Artikolu 5 tad-Deċiżjoni 2011/172/PESK, it-tieni paragrafu huwa sostitwit bit-test segwenti:

      "Din id-Deċiżjoni għandha tapplika sat-22 ta’ Marzu 2014.".

   Artikolu 2
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, il-21 ta’ Marzu 2013.

            Għall-Kunsill

            Il-President

         P. HOGAN

      (1)  ĠU L 76, 22.3.2011, p. 63


title: 2008/271/KE: Deċiżjoni tal-Kunsill tal- 25 ta' Frar 2008 dwar il-konklużjoni tat-Tieni Protokoll Addizzjonali għall-Ftehim dwar Sħubija Ekonomika, Koordinazzjoni Politika u Koperazzjoni bejn il-Komunità Ewropea u l-Istati Membri tagħha, minn naħa waħda, u l-Istati Uniti Messikani, min-naħa l-oħra, sabiex jittieħed kont ta’ l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea

text:
               28.3.2008

               MT

               Il-Ġurnal Uffiċjali ta’ l-Unjoni Ewropea

               L 86/27

         DEĊIŻJONI TAL-KUNSILL
   tal-25 ta' Frar 2008
   dwar il-konklużjoni tat-Tieni Protokoll Addizzjonali għall-Ftehim dwar Sħubija Ekonomika, Koordinazzjoni Politika u Koperazzjoni bejn il-Komunità Ewropea u l-Istati Membri tagħha, minn naħa waħda, u l-Istati Uniti Messikani, min-naħa l-oħra, sabiex jittieħed kont ta’ l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea
   (2008/271/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikoli 57(2), 71, 80(2), 133(1), 133(5) u 181, flimkien ma’ l-ewwel subparagrafu ta’ l-Artikolu 300(2) u ma’ l-ewwel subparagrafu ta’ l-Artikolu 300(3), tiegħu,
   Wara li kkunsidra l-Att ta’ l-Adeżjoni ta’ l-2005 u b’mod partikolari l-Artikolu 6(2) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew,
   Billi:

               (1)

               It-Tieni Protokoll Addizzjonali għall-Ftehim ta’ Sħubija Ekonomika, Koordinazzjoni Politika u Koperazzjoni bejn il-Komunità Ewropea u l-Istati Membri tagħha, minn naħa waħda, u l-Istati Uniti Messikani, min-naħa l-oħra, ġie iffirmat f’isem il-Komunità Ewropea u l-Istati Membri tagħha fil-21 ta’ Frar 2007.

               (2)

               It-Tieni Protokoll Addizzjonali għandu jiġi approvat,

         IDDEĊIEDA KIF ĠEJ:
   Artikolu 1
   It-Tieni Protokoll Addizzjonali għall-Ftehim ta’ Sħubija Ekonomika, Koordinazzjoni Politika u Koperazzjoni bejn il-Komunità Ewropea u l-Istati Membri tagħha, minn naħa waħda, u l-Istati Uniti Messikani, min-naħa l-oħra, sabiex jittieħed kont ta’ l-adeżjoni tar-Repubblika tal-Bulgarija u tar-Rumanija ma’ l-Unjoni Ewropea huwa b’dan approvat f’isem il-Komunità Ewropea u l-Istati Membri tagħha.
   It-test tat-Tieni Protokoll Addizzjonali huwa mehmuż ma’ din id-Deċiżjoni (1).
   Artikolu 2
   Il-President tal-Kunsill għandu jagħti n-notifika prevista fl-Artikolu 5 tat-Tieni Protokoll Addizzjonali.

      Magħmul fi Brussell, 25 ta’ Frar 2008.

            Għall-Kunsill

            Il-President

         A. VIZJAK

      (1)  ĠU L 141, 2.6.2007, p. 69.


title: 2014/639/UE: Deċiżjoni tal-Kunsill Ewropew tat- 30 ta' Awwissu 2014 li taħtar ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà

text:
               2.9.2014

               MT

               Il-Ġurnal Uffiċjali tal-Unjoni Ewropea

               L 262/6

         DEĊIŻJONI TAL-KUNSILL EWROPEW
   tat-30 ta' Awwissu 2014
   li taħtar ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà

      (2014/639/UE)

   IL-KUNSILL EWROPEW,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 18(1) tiegħu,
   Billi:

               (1)

               Id-Deċiżjoni tal-Kunsill Ewropew 2009/950/UE, li ttieħdet bil-qbil tal-President tal-Kummissjoni (1), tal-4 ta' Diċembru 2009, ħatret ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà sal-31 ta' Ottubru 2014.

               (2)

               F'konformità mat-tielet subparagrafu tal-Artikolu 17(7) tat-Trattat dwar l-Unjoni Ewropea, il-President, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-membri l-oħra tal-Kummissjoni huma soġġetti bħala grupp għal vot ta' approvazzjoni mill-Parlament Ewropew.

               (3)

               Jeħtieġ li jinħatar ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà għall-perijodu mit-tmiem tal-mandat attwali tal-Kummissjoni sal-31 ta' Ottubru 2019.

               (4)

               Il-President elett qabel dwar il-ħatra tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,

         ADOTTA DIN ID-DEĊIŻJONI:
   Artikolu 1
   Is-Sinjura Federica MOGHERINI hija b'dan maħtura Rappreżentant Għoli tal-Unjoni għall-Affarijiet Barranin u l-Politika ta' Sigurtà għall-perijodu mit-tmiem tal-mandat attwali tal-Kummissjoni sal-31 ta' Ottubru 2019.
   Artikolu 2
   Din id-Deċiżjoni għandha tiġi nnotifikata lis-Sinjura Federica MOGHERINI mill-President tal-Kunsill Ewropew.
   Hija għandha tidħol fis-seħħ fil-jum tan-notifika tagħha.
   Artikolu 3
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussell, it-30 ta' Awwissu 2014.

            Għall-Kunsill Ewropew

            Il-President

         H. VAN ROMPUY

      (1)  ĠU L 328, 15.12.2009, p. 69.


title: Deċiżjoni tal-Kunsill (UE) 2015/1947 tal-1 ta' Ottubru 2015 dwar il-konklużjoni, f'isem l-Unjoni Ewropea, tal-Protokoll li jemenda l-Ftehim ta' Marrakexx li Jistabbilixxi l-Organizzazzjoni Dinjija tal-Kummerċ

text:
               30.10.2015

               MT

               Il-Ġurnal Uffiċjali tal-Unjoni Ewropea

               L 284/1

         DEĊIŻJONI TAL-KUNSILL (UE) 2015/1947
   tal-1 ta' Ottubru 2015
   dwar il-konklużjoni, f'isem l-Unjoni Ewropea, tal-Protokoll li jemenda l-Ftehim ta' Marrakexx li Jistabbilixxi l-Organizzazzjoni Dinjija tal-Kummerċ
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) flimkien mal-punt (v) tal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-opinjoni tal-Parlament Ewropew,
   Billi:

               (1)

               F'Novembru 2001, l-Organizzazzjoni Dinjija tal-Kummerċ (“WTO”) nediet iċ-Ċiklu ta' Doha ta' negozjati kummerċjali, magħruf bħala l-Aġenda tal-Iżvilupp ta' Doha. In-negozjati dwar il-faċilitazzjoni tal-kummerċ ġew imnedija f'Lulju 2004, abbażi ta' impenn biex jiġu ċċarati u mtejba bosta artikoli tal-Ftehim Ġenerali dwar it-Tariffi u l-Kummerċ 1994 (“GATT 1994”): L-Artikolu V (Libertà ta' Tranżitu), l-Artikolu VIII (Drittijiet ta' Ħlas u Formalitajiet marbuta mal-Importazzjoni u l-Esportazzjoni), u l-Artikolu X (Pubblikazzjoni u Amministrazzjoni tar-Regolamenti Kummerċjali), bil-ħsieb li jitħaffef aktar il-moviment, ir-rilaxx u l-ikklerjar ta' merkanzija, inklużi merkanzija fi tranżitu. Barra minn hekk, il-mandat irreferi għal dispożizzjonijiet għal kooperazzjoni effettiva bejn l-awtoritajiet doganali jew oħra xierqa marbuta mal-faċilitazzjoni tal-kummerċ u kwistjonijiet ta' konformità doganali.

               (2)

               In-negozjati tmexxew mill-Kummissjoni b'konsultazzjoni mal-Kumitat Speċjali stabbilit taħt l-Artikolu 207(3) tat-Trattat.

               (3)

               Fid-disa' Konferenza Ministerjali tad-WTO li saret f'Bali mit-3 sas-6 ta' Diċembru 2013 ġiet adottata d-Deċiżjoni Ministerjali dwar il-Faċilitazzjoni tal-Kummerċ, fejn ġew konklużi n-negozjati dwar il-Ftehim dwar il-Faċilitazzjoni tal-Kummerċ soġġett għar-rieżami legali tat-test. Id-Deċiżjoni Ministerjali waqqfetukoll il-Kumitat Preparatorju dwar il-Faċilitazzjoni tal-Kummerċ u tat struzzjonijiet lill-Kunsill Ġenerali tad-WTO biex jadotta Protokoll li jinkludi l-Ftehim bħala Anness 1A għall-Ftehim ta' Marrakexx li jistabbilixxi d-WTO u li biex jinfetaħ għall-aċċettazzjoni minn kull Membru tad-WTO skont il-proċeduri interni tagħha.

               (4)

               Fil-laqgħa tiegħu tas-27 ta' Novembru 2014, il-Kunsill Ġenerali tad-WTO adotta l-Protokoll li jemenda l-Ftehim ta' Marrakexx li jistabbilixxi l-Organizzazzjoni Dinjija tal-Kummerċ (“il-Protokoll”) u fetħu għall-aċċettazzjoni mill-Membri tad-WTO.

               (5)

               Il-Protokoll jinkludi il-Ftehim dwar il-Faċilitazzjoni tal-Kummerċ u l-impenji ta' pajjiżi li qed jiżviluppaw li huma inkorporati bħala Anness għal dak il-Ftehim. Numru sinifikanti ta' pajjiżi li qed jiżviluppaw diġà nnotifikaw l-impenji tagħhom tal-Kategorija A skont l-Artikolu 15(1) tal-Ftehim dwar il-Faċilitazzjoni tal-Kummerċ. Il-Kumitat dwar il-Faċilitazzjoni tal-Kummerċ se jirċievi n-notifiki tal-impenji skont il-Kategorija A għall-pajjiżi l-anqas żviluppati skont l-Artikolu 15(2) tal-Ftehim dwar il-Faċilitazzjoni tal-Kummerċ u n-notifiki tal-impenji skont il-Kategoriji B u C kemm għall-pajjiżi li qed jiżviluppaw kif ukoll għall-pajjiżi l-anqas żviluppati skont l-Artikolu 16(5) tal-Ftehim dwar il-Faċilitazzjoni tal-Kummerċ. L-impenji se jsiru parti integrali tal-Ftehim dwar il-Faċilitazzjoni tal-Kummerċ.

               (6)

               Il-Protokoll għandu jiġi approvat f'isem l-Unjoni,

         ADOTTA DIN ID-DEĊIŻJONI:
   Artikolu 1
   Il-Protokoll li Jemenda l-Ftehim ta' Marrakexx li Jistabbilixxi l-Organizzazzjoni Dinjija tal-Kummerċ huwa b'dan approvat f'isem l-Unjoni Ewropea.
   It-test tal-Protokoll huwa mehmuż ma' din id-Deċiżjoni.
   Artikolu 2
   Il-President tal-Kunsill għandu jaħtar lill-persuna/i bis-setgħa li tiddepożita, f'isem l-Unjoni, l-istrument ta' aċċettazzjoni, kif speċifikat fil-paragrafu 4 tal-Protokoll (1).
   Artikolu 3
   Dan il-Protokoll ma għandux jiġi interpretat bħala li jagħti xi drittijiet jew jimponi xi obbligi li jistgħu jiġu invokati quddiem il-qrati u t-tribunali tal-Unjoni jew tal-Istati Membri.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, l-1 ta' Ottubru 2015.

            Għall-Kunsill

            Il-President

         É. SCHNEIDER

      (1)  Id-data tad-dħul fis-seħħ tal-Protokoll se tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2009/658/KE: Deċiżjoni tal-Parlament Ewropew tat- 23 ta’ April 2009 dwar l-għeluq tal-kontijiet taċ-Ċentru tat-Traduzzjoni għall-entitajiet tal-Unjoni Ewropea għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/148

         DEĊIŻJONI TAL-PARLAMENT EWROPEW
   tat-23 ta’ April 2009
   dwar l-għeluq tal-kontijiet taċ-Ċentru tat-Traduzzjoni għall-entitajiet tal-Unjoni Ewropea għas-sena finanzjarja 2007
   (2009/658/KE)
   IL-PARLAMENT EWROPEW,

               —

               wara li kkunsidra l-kontijiet annwali definittivi taċ-Ċentru tat-Traduzzjoni għall-entitajiet tal-Unjoni Ewropea għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi taċ-Ċentru tat-Traduzzjoni għall-entitajiet tal-Unjoni Ewropea għas-sena finanzjarja 2007, flimkien mat-tweġibiet taċ-Ċentru (2),

               —

               wara li kkunsidra r-rakkomandazzjoni tal-Kunsill tal-10 ta’ Frar 2009 (5588/2009 – C6-0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 2965/94 tat-28 ta’ Novembru 1994 li jwaqqaf Ċentru tat-Traduzzjoni għall-entitajiet tal-Unjoni Ewropea (4), u b’mod partikulari l-Artikolu 14 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra r-Regola 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0178/2009),

               1.

               Jinnota li l-ammonti annwali finali taċ-Ċentru tat-Traduzzjoni għall-entitajiet tal-Unjoni Ewropea huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet taċ-Ċentru tat-Traduzzjoni għall-entitajiet tal-Unjoni Ewropea għas-sena finanzjarja 2007;

               3.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur taċ-Ċentru tat-Traduzzjoni għall-entitajiet tal-Unjoni Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 278, 31.10.2008, p. 42.

      (2)  ĠU C 311, 5.12.2008, p. 116.

      (3)  ĠU L 248, 16.9.2002, p. 1.

      (4)  ĠU L 314, 7.12.1994, p. 1.

      (5)  ĠU L 357, 31.12.2002, p. 72.


title: Id-Deċiżjoni tal-Kunsill tal-25 ta’ Marzu 2002 li tikkonkludi konsultazzjonijiet mal-Liberja taħt l-Artikoli 96 u 97 tal-Ftehim ta’ Sħubija ACP-KE

text:
Avviż Legali Importanti

|

32002D0274

Official Journal L 096 , 13/04/2002 P. 0023 - 0026

		ID-Deċiżjoni tal-Kunsilltal-25 ta’ Marzu 2002li tikkonkludi konsultazzjonijiet mal-Liberja taħt l-Artikoli 96 u 97 tal-Ftehim ta’ Sħubija ACP-KE(2002/274/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunitajiet Ewropej u b’mod partikolari t-tieni subparagrafu ta’ l-Artikolu 300(2) tiegħu,Wara li kkunsidra l-ftehim intern dwar il-miżuri li għandhom jittieħdu u l-proċeduri li għandhom ikunu segwiti għall-implimentazzjoni tal-Ftehim ta’ Sħubija ACP-KE [1], kif japplika b’mod provviżorju permezz tad-deċiżjoni tar-rappreżentanti tal-gvernijiet ta’ l-Istati Membri tat-18 ta’ Settembru 2000, u, b’mod partikolari, l-Artikolu 3 tiegħu,Wara li kkunsidra l-proposta tal-Kummissjoni,Billi:(1) Il-Gvern tal-Liberja aġixxa f’diversi okkażjonijiet b’modi li jammontaw għal nuqqas ta’ twettiq ta’ l-obbligi tiegħu li jirriżultaw mill-elementi essenzali ta’ l-Artikolu 9 tal-Ftehim ta’ Sħubija ACP-KE. Kiser ukoll kondizzjonijiet ta’ gvern tajjeb ("good governance") tant li każi serji ta’ korruzzjoni jistgħu jkunu identifikati.(2) Konsultazzjonijiet taħt l-Artikoli 96 u 97 tal-Ftehim ta’ Sħubija ACP-KE inżammu fid-9 ta’ Novembru 2001 mal-Liberja, waqt liema l-awtoritajiet tal-Liberja spjegaw l-opinjoni tagħhom u daħlu għall-impenji speċifiċi b’mod partikolari f’dak li għandu x’jaqsam mas-sitwazzjoni tad-drittijiet tal-bniedem, prinċipji demokratiċi, ir-regola tal-liġi u gvern tajjeb.(3) Xi passi pożittivi ttieħdu riċentament biex jintlaħqu dawn l-impenji. Madankollu, għad hemm bżonn li tittieħed azzjoni aktar sostanzjali biex tindirizza l-impenji kollha u tkun miżmuma s-sitwazzjoni b’mod sostenibbli,IDDEĊIEDA DAN LI ĠEJ:Artikolu 1Huma hawnhekk konklużi konsultazzjonijiet mal-Liberja taħt l-Artikoli 96 u 97 tal-Ftehim ta’ Sħubija ACP-KEArtikolu 2Il-miżuri speċifikati fl-abbozz ta’ l-ittra anness huma hawnhekk adottati bħala miżuri xierqa fis-sens ta’ l-Artikolu 96(2)(ċ) u l-Artikolu 97(3) tal-Ftehim ta’ Sħubija ACP-KE. Dawn il-miżuri jiskadu sentejn wara d-data li fiha l-Kunsill jadotta din id-Deċiżjoni.Artikolu 3Din id-Deċiżjoni tidħol fis-seħħ fid-data ta’ l-adozzjoni tagħha.Artikolu 4Din id-Deċizjoni għandha tiġi pubblikata fil-Ġurnal Uffiċjali tal-Komunitajiet Ewropej.Magħmul fi Brussel, fil-25 ta’ Marzu 2002.F’isem il-KunsillIl-PresidentA. M. Birulés y Bertrán[1] ĠU L 317, 15.12.00, p. 376.--------------------------------------------------ANNESSABBOZZ TA' ITTRA LILL-MINISTRU TA' L-AFFARIJIET BARRANINBrussel, …L-Eċċellenza tiegħu Sinjur Monie CAPTANIl-LiberjaMinistru ta' l-Affarijiet BarraninGħażiż Ministru,L-Unjoni Ewropea tagħti l-akbar importanza lid-disposizzjonijiet ta' l-Artikolu 9 tal-Ftehim ta' Sħubija ACP-KE. Bħala elementi essenzali tal-Ftehim ta' Sħubija, ir-rispett għad-drittijiet tal-bniedem,, għall-istituzzjonijiet demokratiċi u għar-regola tal-liġi, u bħala element fundamentali, gvern tajjeb, huma l-bażi tar-relazzjonijiet tagħna.Għalhekk, l-Unjoni Ewropea kienet inkwetata dwar rapporti ta' abbużi tad-drittijiet tal-bniedem minn meta ntemmet il-gwerrra ċivili, u, dwar l-impunità evidenti tal-forzi tas-sigurtà fir-relazzjonijiet tagħhom mal-popolazzjoni ċivili. In-nuqqas ta' attività politika minn opposizzjoni fil-pajjiż, b'mod speċjali fil-jiem ta' qabel l-elezzjonijiet ta' l-2003 u l-limitazzjonijiet għall-libertà ta' l-espressjoni li kienu rappurtati ukoll kienu kwistjonijiet ta' ansjetà profonda. L-Unjoni Ewropea kienet ukoll inkwetata b'mod profond bin-nuqqas ta' trasparenza fis-sistema pubblika taż-żamma tal-kontijiet u bir-riskji ta' korruzzjoni serja b'mod partikolari fl-amministrazzjoni tar-riżorsi naturali u fl-isfruttament tal-monopolji. Barraminnhekk, l-għajnuna li l-Liberja offriet lill-Front Rivoluzzjonarju Magħqud (RUF) tas-Sierra Leone, akkużat bi ksur goff tad-drittijiet tal-bniedem fis-Sierra Leone, wasslet biex l-Unjoni Ewropea tappoġġja s-sanzjonijiet deċiżi mill-Kunsill tas-Sigurtà tan-Nazzjonijiet Uniti f'Marzu ta' l-2001.Il-Kunsill ta' l-Unjoni Ewropea għalhekk iddeċieda, fit-23 ta' Lulju 2001, biex jibda konsultazzjonijiet mal-Gvern tal-Liberja skond l-Artikoli 96 u 97 tal-Ftehim ta' Sħubija ACP-KE, bil-ħsieb li s-sitwazzjoni tkun eżaminata fid-dettal u rrimedjata.Il-laqgħa tal-ftuħ tal-konsultazzjonijiet saret fi Brussel fid-9 ta' Novembru 2001. Numru ta' kwistjonijiet importanti ġew indirizzati; l-opinjoni tal-Gvern tal-Liberja kienet ippreżentata u ttieħdu numru ta' impenji, kif ġej:- b'mod sistematiku biex jinbdew investigazzjonijiet legali kull darba li jkun hemm rapporti serji u korraborati li membri tal-forzi armati huma involuti fi vjolenza lejn il-popolazzjoni ċivili, inkluż fiż-żona ta' gwerra fil-kontea Lofa,- biex ikun estiż għall-persunal kollu tas-sigurtà l-programm ta' taħriġ li ma jaqta' xejn dwar id-drittijiet tal-bniedem,- biex tkun riveduta l-leġislazzjoni rilevanti biex tinħoloq kummissjoni għad-drittijiet tal-bniedem indipendenti u kredibbli, b'rappreżentazzjoni tas-soċjetà ċivili,- biex tkun riveduta l-leġislazzjoni rilevanti biex tinħoloq kummissjoni ta' rikonċiljazzjoni nazzjonali indipendenti u kredibbli, b'rappreżentazzjoni tas-soċjetà ċivili,- biex tkompli tħeġġeġ ir-ritorn ta' mexxejja ta' l-opposizzjoni importanti, b'mod speċjali bl-irtirar ta' akkużi kontrihom biex tkun garantita l-protezzjoni personali tagħħom,- li membri ta' NGO u ġurnalisti ma jkunux mogħtija fastidju għaliex jitkellmu kontra l-Gvern, li għandu jobbliga ruħu pubblikament skond hekk,- li proċeduri biex jingħataw liċenzji għall-frekwenzi tar-radju jkunu simplifikati u mħaffa; biex tkun riveduta l-liġi, bil-ħsieb li tkun emendata, u biex fuq talba tagħhom il-każijiet ta' Radju Veritas u Radju Star ikunu riveduti,- biex tkun riveduta l-leġislazzjoni rilevanti biex tinħoloq kummissjoni elettorali indipendenti kredibbli b'kollaborazzjoni mill-qrib mal-partiti politiċi prinċipali,- biex terġa' tingħata l-ħajja lill-korp ta' reviżjoni ġudizzjali biex ikun jista' jagħti pariri u jagħmel rakkomandazzjonijiet indipendenti lill-Gvern,- biex ikun imtejjeb il-pagament ta' salarji xierqa u spejjeż lis-servizz ċivili b'mod partikolari f'dak li għandu x'jaqsam ma' l-operat ta' l-amministrazzjoni tal-ġustizzja,- biex b'mod trasparenti jingħata kont tad-dħul kollu mis-servizzi pubbliċi u parastatali inkluż dak mis-settur tal-forestrija,- biex jobbliga ruħhu li jilliberalizza aktar is-setturi tal-karburanti u tar-ross biex jiżgura kompetizzjoni u trasparenza,- biex josserva dak li jitolbu n-Nazzjonijiet Uniti dwar l-involviment tal-Liberja fil-kunflitt tas-Sierra Leone, b'mod partikolari f'dak li għandu x'jaqsma mal-qtugħ ta' l-irbit kollu ma' l-RUF.Kien ukoll miftiehem li jinżamm djalogu intensiv ma' l-awtoritajiet tal-Liberja dwar il-punti varji mqajma waqt il-laqgħa ta' konsultazzjoni bil-ħsieb li l-konsultazzjonijiet ikunu konklużi. Dan il-proċess illum tlesta. Iffoka fuq il-miżuri li l-Gvern innifsu propona li jistgħu jkunu implimentati biex iwettaq l-impenji.L-awtoritajiet tal-Liberja indikaw il-volontà tagħhom li jsir progress dwar il-kwistjonijiet varji mqajma mill-Unjoni Ewropea. B'mod partikolari, nilqgħu bil-ferħ li:- fil-perjodu riċenti, ħafna membri tal-forzi tas-sigurtà kienu s-suġġett ta' investigazzjonijiet legali fir-rigward ta' l-involviment tagħhom f'każijiet li jammuntaw għall-ksur tad-drittijiet tal-bniedem,- qiegħed ikun ippreparat pjan biex ikun estiż għall-forzi tas-sigurtà t-taħriġ fid-drittijet tal-bniedem,- għaddejjin reviżjonijiet tal-kummissjonijiet eżistenti tad-drittijiet tal-bniedem u tar-rikonċiljazzjoni; f'dak li għandu x'jaqsam mar-rikonċiljazzjoni, ġie mħabbar forum nazzjonali għal Lulju 2002, li għalih ser ikunu mistiedna l-mexxejja kollha ta' l-opposizzjoni,- Il-President Taylor b'mod pubbliklu sejjaħ lill-mexxejja ta' l-opposizzjoni biex imorru lura lejn il-Liberja, wara li ddikjara li ser ikunu protetti,- hu ppjanat tisħiħ u estensjoni tal-kummissjonijiet elettorali,- Radju Veritas ser jingħata lura l-liċenza tiegħu għall-frekwenza tar-radju u qiegħed ikun ikkunsidrat li Radju Star jerġa' jibda jitħaddem; installazzjonijiet għax-xandwir short-wave ser jitqiegħdu għad-disposizzjoni tal-politiċi ta' l-opposizzjoni matul il-perjodu elettorali,- għandu jingħata l-ħajja mill-ġdid lill-korp ta' reviżjoni ġudizzjali ("Kumitat ta' Riforma Ġudizzjali"),- huma ppjanati miżuri biex tittejjeb l-amministrazzjoni tad-dħul fiskali mis-settur tal-foresti u mir-reġistru marittimu,- għaddejja iktar liberalizzazzjoni tas-settur tar-ross, minħabba li l-posizzjoni dominanti ta' l-importatur prinċipali qed tonqos,- il-prinċipju ta' verifiki esterni ta' l-aġenziji parastatali u ta' l-istituzzjonijiet finanzjarji tal-Gvern kien aċċettat.B'mod iktar ġenerali, il-Gvern wera li ser jirrispetta d-drittijiet fundamentali kollha taċ-ċittadini u r-residenti kollha tal-Liberja.Madankollu il-punti li ġejjin ikomplu jikkawżaw ansjetà minkejja l-impenji li ttieħdu:- is-sitwazzjoni tad-drittjiet tal-bniedem għadha trid tiġi mtejba,- bil-ħsieb ta' l-elezzjonijiet ta' l-2003, għad m'hemmx garanzija biżżejjed li l-kandidati kollha ser ikunu trattati b'mod ugwali,- għadha ma ġietx stabbilita trasparenza fl-amministrazzjoni taż-żamma tal-kontijiet pubbliċi, b'mod partikolari f'dak li għandu x'jaqsam mar-riżorsi li ġejjin mis-setturi tal-karburanti, injam u ross.Barraminhekk, l-Unjoni Ewropea tħeġġeġ lill-awtoritajiet tal-Liberja biex ikomplu bl-isforzi tagħhom biex josservaw dak li jitolbu n-Nazzjonijiet Uniti f'dak li għandu x'jaqsam mar-relazzjonijiet tagħhom ma' l-RUF fis-Sierra Leone.Fid-dawl ta' dan hawn fuq, il-Komunità Ewropea u l-Istati Membri tagħha ddeċidew li jikkonkludu l-konsultazzjonijiet miżmuma taħt l-Artikoli 96 u 97 tal-Ftehim ta' Sħubija ACP-KE. Sakemm ikunu hemm passi sostantivi biex jitwettqu l-impenji għar-rispett tad-drittijiet tal-bniedem, id-demokrazija, u l-istat ta' dritt u ta' gvern tajjeb, ġie deċiż li jinżammu l-proċess ta' djalogu politiku u l-miżuri ta' appoġġ dirett kif ukoll il-preparazzjoni għall-elezzjonijiet. Skond il-progress magħmul, u b'mod kondizzjonali, l-Unjoni Ewropea tista' bil-mod testendi l-kooperazzjoni tagħha.B'mod partikolari, l-Unjoni Ewropea tistieden lill-Gvern tal-Liberja biex jieħu l-miżuri li ġejjin fil-futur qrib fuq il-bażi ta' pjan ta' xogħol li jrid ikun miftiehem:- biex jiżgura l-indipendenza ta' ġudikatura effiċjenti u effettiva,- biex iwettaq verifika esterna indipendenti ta' istituzzjonijiet finanzjarji tal-Gvern u ta' aġenziji parastatali,- b'mod effettiv biex jiggarantixxi s-sigurtà personali u l-libertà tal-moviment tal-mexxejja ta' l-opposizzjoni fil-Liberja,- biex jistabbilixxi kummissjoni indipendenti u effiċjenti tad-drittijiet tal-bniedem,- biex jimplimenta programm ta' taħriġ fid-drittijiet tal-bniedem estiż għall-forzi ta' sigurtà kollha,- biex jistabbilixxi kummissjoni indipendenti u kredibbli ta' rikonċiljazzjoni, inkarigata bl-organizzazzjoni u s-sorveljanza ta' forum ta' rikonċiljazzjoni (Lulju 2002),- biex jimplimenta deċiżjonijiet meħuda biex ikabbar l-aċċess għax-xandir bil-frekwenzi tar-radju,- biex jistabbilixxi kummissjoni elettorali indipendenti u kredibbli,- biex iżarma l-monopolju fuq l-importazzjoni tal-karburanti.Dawn il-passi huma mistennija li jkunu parti mit-tendenza ġenerali lejn it-titjib tad-drittijiet tal-bniedem, id-demokrazija, l-istat ta' dritt u gvern tajjeb fil-Liberja, li jfissru:- it-titjib tas-sitwazzjoni tad-drittijiet tal-bniedem u ġlieda effettiva kontra l-impunità,- il-promozzjoni kostanti u l-garanzija tal-libertà ta' l-istampa,- l-organizzazzjoni ta' elezzjonijiet ħielsa u regolari fl-2003, skond livelli internazzjonali, bil-parteċipazzjoni tal-mexxejja kollha ta' l-opposizzjoni fuq bażi ugwali mal-kandidat tal-partit li jkun qiegħed jiggverna,- tkabbir tat-trasparenza fil-mod kif ikunu maħruġa konċessjonijiet u liċenzji pubbliċi u fid-dħul li ġej minnhom.Hu ukoll mistenni li l-Liberja dalwaqt tkun f'posizzjoni li tkun ikkunsidrata li osservat dak li talab il-Kunsill tas-Sigurtà tan-Nazzjonijiet Uniti b'relazzjoni mas-sitwazzjoni fis-Sierra Leone.Dwar l-implimentazzjoni ta' l-għajnuna tagħha, il-Komunità ddeċidiet li tieħu l-miżuri li ġejjin, fis-sens ta' l-Artikolu 96(2)(ċ) u l-Artikolu 97(3):- it-tkomplija regolari ser tkun żgurata permezz ta' djalogu politiku mill-qrib mal-Presidenza ta' l-Unjoni Ewropea u l-Kummissjoni Ewropea, u reviżjonijiet politiċi kull sitt xhur,- ser titkompla l-implimentazzjoni tal-proġetti kurrenti ffinanzjati taħt l-Artikolu 72 tal-Ftehim ta' Sħubija ACP-KE, li bħalissa jammontaw għall-25 miljun EUR u maħsuba biex jilħqu l-bżonnijiet tar-refuġjati,- kontribuzzjonijiet għall-proġetti reġjonali, operazzjonijiet ta' natura umanitarja, koperazzjoni kummerċjali u preferenzi relatati mal-kummerċ mhumiex milquta,- jista' jkun ipprovdut appoġġ istituzzjonali biex jippermetti l-implimentazzjoni tal-miżuri maħsuba biex jitwettqu l-impenji li ttieħdu waqt il-konsultazzjonijiet,- it-tmien programm nazzjonali indikattiv EDF (NIP) qiegħed ikun ippreparat; ser ikun maqsum f'żewġ partijiet: l-ewwel parti tkopri l-bini ta' istituzzjonijiet u l-appoġġ dirett għall-popolazzjonijiet u t-tieni parti tkopri għajnuna iktar strutturata. Il-bidu tiegħu u l-implimentazzjoni ta' l-ewwel parti ser ikunu marbuta mal-progress li fil-fatt ikun sar fir-rigward tar-restawr ta' strutturi demokratiċi effiċjenti u fit-titjib ta' l-amministrazzjoni finanzjarja pubblika. L-implimentazzjoni tat-tieni parti hija bil-kondizzjoni li jsiru elezzjonijiet ħielsa u ġusti fl-2003, it-titjib tas-sitwazzjoni politika u ta' gvern tajjeb,- ser ikun provdut appoġġ għall-preparazzjoni ta' l-elezzjonijiet suġġett għall-osservanza ta' kondizzjonijiet normali għaż-żamma ta' elezzjonijiet ħielsa u ġusti,- in-notifika tad-disa' allokazzjoni EDF ser issir meta jkunu saru elezzjonijiet ħielsa u ġusti,- il-Kummissjoni ser tibqa' teżerċita l-funzjoni ta' uffiċċjal nazzjonali għall-awtorizzazzjoni f'isem dan ta' l-aħħar sakemm issir l-implimentazzjoni tat-tieni parti tat-tmien EDF NIP.L-Unjoni Ewropea ser tkompli ssegwi mill-qrib is-sitwazzjoni fil-Liberja. Nipproponu li d-djalogu politiku intensiv tagħna għandu jitkompla, fuq il-bażi ta' l-Artikolu 8 tal-Ftehim ta' Sħubija ACP-KE.Dejjem tiegħek,Għall-Kummissjoni…F'isem il-Kunsill…--------------------------------------------------


title: 2010/805/UE: Deċiżjoni tal-Parlament Ewropew u tal-Kunsill tal- 15 ta’ Diċembru 2010 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehima Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2010/004 PL/Wielkopolskie Automotive mressqa mill-Polonja)

text:
               28.12.2010

               MT

               Il-Ġurnal Uffiċjali tal-Unjoni Ewropea

               L 342/17

         DEĊIŻJONI TAL-PARLAMENT EWROPEW U TAL-KUNSILL
   tal-15 ta’ Diċembru 2010
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehima Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2010/004 PL/Wielkopolskie Automotive mressqa mill-Polonja)
   (2010/805/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina tal-baġit u l-amministrazzjoni finanzjarja tajba (1), u b’mod partikolari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikulari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEAG) ġie stabbilit biex jipprovdi appoġġ addizzjonali għall-ħaddiema li spiċċaw issensjati b’konsegwenza ta’ bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom jiġu integrati mill-ġdid fis-suq tax-xogħol.

               (2)

               L-ambitu tal-FEAG twessa’ għall-applikazzjonijiet mressqa mill-1 ta’ Mejju 2009 biex jinkludi sostenn lill-ħaddiema li jitilfu l-impjieg b’riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEAG taħt il-limitu massimu annwali ta’ EUR 500 miljun.

               (4)

               Fil-5 ta’ Frar 2010, il-Polonja ppreżentat applikazzjoni biex timmobilizza l-FEAG fir-rigward tas-sensji f’żewġ intrapriżi li joperaw fis-settur tan-NACE Reviżjoni 2 Taqsima 29 (Manifattura ta’ vetturi bil-mutur, karrijiet u nofs-karrijiet) fir-reġjun NUTS II ta’ Wielkopolskie (PL41) u ssupplimentatu b’tagħrif addizzjonali sas-6 ta’ Lulju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ressqet proposta biex timmobilizza l-ammont ta’ EUR 633 077.

               (5)

               Il-FEAG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mill-Polonja,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2010, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi s-somma ta’ EUR 633 077 f’approprjazzjonijiet għall-impenji u għall-ħlasijiet.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċċjali tal-Unjoni Ewropea.

      Magħmul fi Strasburgu, il-15 ta’ Diċembru 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.